'Rafiki' eta 'Ni d'Éve ni d'Adam', Zinegoak-eko nabarmenenak - bizkaie.biz\nBizkaie! 2019-03-04 09:21 Zinemea\nFilm horreen bien bidez, lesbianismoa Afrikan eta intersexualidadea bistaratu dira.\nWanuri Kahiu zuzendariaren 'Rafiki' filmeko eszena bat | Ikusi handiago | Argazki originala\nBilboko LGTBI Zinemearen eta Arte Eszenikoen Zinegoak jaialdiaren 2019ko edizinoko palmaresean hainbat film sartu dira, baina antolatzaileek bi nabarmendu ditue, agertzen dituen baloreakaitik. Batetik, Wanuri Kahiu zuzendariaren Rafiki pelikula keniarra aitartu behar da, Afrikako herrialde haretako lesbianen egoerea erakusten dauen lana. Zuzendari Onenaren Saria ez eze, Lesbianismoa eta Generoa, eta Aniztasuna eta Giza Eskubideak ataletakoak be eskuratu ditu.\nBeste film aitagarria Floriane Devigne suitzarraren Ni d'Éve ni d'Adam, un histoire intersexe izan da, intersexualidadearen egunerokoa erakusten dauen istorio barritzailea. Mathilde, dokumental honetako protagonistea, Bilbon izan zan, eta eskerrak emon eutsazan Zinegoak jaialdiari, intersexualidadeari lekua egiteagaitik: Orain dala hiru urte ezin neban gai honen inguruan berbarik egin, eta gaur egun saria jasoten nago hemen.\nBeste alde batetik, fikzinozko lanik onena, ex-aequo, honakoentzat izan da: Alvaro Delgado-Apariciok zuzendutako Retablo eta Natasha Merkulova eta Aleksey Chupoven The Man Who Surprised Everyone. Epaimahaiak azpimarratu dauanez, biek eszenea ondo jagoten dabe, eta oso modu zehatzean teorian atseginak diran munduak islatzen ditue. Baina mundu horrek indarkeria gordina izkutatzen dau, protagonistek LGTB kolektibotik harago doan gatazkeari eta muga guztiei aurre egin behar deutsie.\nFIK saileko gidoi onenaren saria Yen Tanen 1985 lanak irabazi dau, gazte baten drama personal eta familiarrean tensinoa eta emozinoa batzeagaitik, LGTB komunidadearen momentu historiko eta gogor batean. KRAK sail barriari jagokonez, Pelikularik Onenaren Saria ex-aequo film bik lortu dabe: alde batetik, Bertrand Manricoren Les Garçons Sauvages, eta bestetik, Evangelia Kraniotiren Obscuro Barroco.\nEuskal Aktoreen Batasuneko epaimahaiak, Felix Maritaud aktoreari emon deutso Antzezpen Onenaren Saria, Sauvage lanagaitik, benetako pertsonaia bat antzezteko gaitasunagaitik, bere ezaugarri guztiakaz, egoera guztiak maisutasunez landu ditualako. Publikoaren Saria Reinhout Hellenthalek zuzendutako Anders / Something about Alex izan da. Persona erretiraduek osotutako Senior epaimahaiak Oasis saritu dau, eta Gazte epaimahaiak, O Órfao.\nAmaitu da Zinegoak jaialdia, baina bertan ikusitako film onenez gozetako aukerea egongo da hurrengo asteetan Euskal Herriko hainbat txokotan, Luzapena atalari esker. Asteon, astelehen, martitzen eta eguaztenean, Donostiako Antzoki Zaharrera helduko da Luzapena. Rafiki emongo dabe hilaren 4an, Ni d'Éve ni d'Adam 5ean eta transexualidadearen inguruko film laburrak 6an.


Bazkari begetarianoa izango da Gaztetxean zapatuan - Azoka Herritik - Uztarria (Azpeitia)\nBazkari begetarianoa izango da Gaztetxean zapatuan\nBihar, zapatua, irailak 17, bazkari begetarianoa eskainiko du Azpeitiko Gaztetxeak, 14:00etatik aurrera, Azoka Herritik egitasmoaren baitan. Honen ostean, Onintza Valverdek kontzertua eskainiko du gaztetxean bertan.\nAurtengoan ere bazkari begetarianoa prestatuko du Azpeitiko Gaztetxeak Azoka Herritik egitasmoaren baitan. Iaz prestatu zuten lehenengoz bertako kideek bazkari begetarianoa, eta jende ugari elkartu zen gaztetxeko mahaien inguruan, goizeko azokaren ostean.\nDenboralditxoa daramate jadanik gaztetxeko kideek bazkari zein afari begetarianoak prestatzen. Izan ere, Azoka Herritiken antolatutako bazkariez gain, arrakasta izan duten afari begetarianoak ere antolatu izan dituzte azken aldian hainbat ostiraletan, bestelako emanaldiek girotuta.\nBeraz, zapatu eguerdian, irailak 17, 14:00etan hasita, prest egongo da bazkari begetarianoa gaztetxean. Honakoa izango da aurtengo menua:\nHumus eta piper pate tostadak\nKafea eta infusioa\nBazkalostean, Onintza Valverde azpeitiar bakarlariaren kontzertua egongo da gaztetxean bertan.


Berrehundik gora haur futbolean Larramendin - Tolosa - Tolosaldeko ataria\nBerrehundik gora haur futbolean Larramendin\nTolosaldeko Ataria 2019-05-16 10:51\nLarramendi Auzo Elkarteak bigarren urtez antolatu du Larramendiko 4x4 Futbol Txapelketa. Maiatzaren 18an, etzi, egingo da txapelketa, 12:00etan hasita.\nGuztira 53 taldek eman dute izena, horietatik 28 benjamin mailakoak eta 25 alebin mailakoak. Lau parte hartzaile izango dira talde bakoitzean, beraz, 212 neska eta mutilek parte hartuko dute txapelketan. Eguerdian hasiko da eta finalak 19:30ak inguruan izango direla aurreikusten dute. Arkauteko parkean jokatuko da txapelketa, belar gainean, eta auzoari bizia ematea da egitasmoaren helburu nagusia. Antolatzaileek barra jarriko dute, eta ogitartekoak eta pintxoak ere salgai jarriko dituzte egun guztian zehar.\nTxapelketa guztia jarraian izango da, eta multzoen fasean lau minutuko partidak izango dira. Aurrera egiten dutenek hiru minutuko bi zati jokatuko dituzte, minutu bateko atsedenarekin.\nOrain dela bi urte auzoko festetan antolatu zuten lehen futbol txapelketa. "Festaz gain horrelako ekitaldi bat antolatzea lan asko eskatzen zuela ikusi genuen, eta pentsatu genuen dataz aldatzea. Maiatzera aldatzea pentsatu genuen eta aurreko urtean egin genuen lehen aldiz. Arrakasta handia izan zuen eta eguraldiak ere lagundu zuen, eta berriro animatu gara antolatzera", azaldu dute auzo elkarteko kideek. Eguraldi iragarpenei begira daude aldiro antolatzaileak. "Gutxienez euria ez badu egiten, pozik egongo gara. Euria egingo balu, Arkaute etxearen gela bat prestatuko dugu haurrek aldatzeko aukera izan dezaten". Bestalde, parte hartzaile bakoitzak bi euro ordaindu ditu izena emateko, eta pintxo bat eta edari bat izango dute.


Aurten ezin izango diozu gonbitari ezetz esan; Frankenstein bera arituko baita bilbotarrei FANT jaialdiaren XX. ekitaldira etortzeko mehatxuak bideratzen. Izan ere, munstro honen aurpegi zurbil eta oldarkorra erabili baitu Koldo Serra zine zuzendariak kartela diseinatzerakoan, zinemara behar bezala iritsi gaitezen.\nMaiatzaren 9a eta 16a artean, fantasiazko eta beldurrezko zinearen generoa maite dutenek hitzordu handia dute Bilboko FANT jaialdian. Zinemaldi honek XX. urteurrena du jadanik eta hori ospatzeko kontua da. Bi hamarkada hauetan jaialdia finkatzen joan da eta aurten egitaraua nabarmen zabalduta datorkigu, iaz baino %40 emankizun gehiagorekin. Honela, FANT jaialdiak iraungo duen zortzi egunetan 40 luzemetraiaren eta 40 laburren artean aukeratu ahal izango du ikuslegoak, jaialdiko atal desberdinetan.\nIaz bezala, BBK Salan bertan egingo da amaiera gala maiatzaren 16an, arratsaldeko 20:30etatik aurrera. Sariak banatu ostean ‘Zarpazos! Un Viaje por el Spanish Horror’ dokumentala eskainiko da. Victor Matellano zuzendariaren lan honek Christopher Lee handiaren aurkezpena eta Paul Naschyren hitzaurrea ditu, eta joan den mendeko 60, 70 eta 80. hamarkadetan Espainian egiten zen fantaterrorearen ibilbidea aztertzen du.\nEz izutu, zatoz.\nData: 2014ko maiatzaren 16a


Coreblog euskaraturik, diseinu hobearekin — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Coreblog euskaraturik, diseinu hobearekin\nCoreblog euskaraturik, diseinu hobearekin\nmoblog 2004/06/23 17:32\nApirilean atera nuen Coreblog euskaratuaren lehen bertsioa, Localizerrekin egindako lokalizazio lan xume baten emaitza pertsonala. Harekin probetan hasia ere bazen baten bat, Igor Leturia adibidez.\nOrain prest dago bigarren bertsioa. Aldaketak:\nCoreblog 0.72b bertsio berriagoarekin probatua.\nDiseinu aldatu da, eta CSS hutseko diseinu moldagarriago bateko skin bat ezartzen da bertsio lokalizatuarekin batera. Berrikuntza nabarmenena diseinuarena da. Jeff Hicks-ek egin zuen, duela aste batzuk, Movable Type-ren 2.x bertsioaren CSS template edo maketari zegokion Coreblog-en skin adaptazioa. Haren lana aprobetxatuta (dagokion aitortzarekin), berregin dut nire Coreblog lokalizatua. Ondorioa zera da, CSS orria aldatuz soilik ikutu daitekeela itxura grafikoa osoa.\nAdibidea, euskarazko demoan (Jabi Zabalaren sarean.com webgunearen estilo orria du horrek, kopiatu eta pegatu eginda, beste ezer ikutu barik).\nEta, hiru hizkuntzatako demoan kasu honetan MovableStyle.com webetik hartutako css bat. da baliabide on bat MT 2.x CSS orriak ateratzeko, eta Corebloga haren arabera txukuntzeko. Hala ere, ez dabil gune horretako eredu guztiekin. Gehiago ikertu beharko da. Nolanahi ere, oraingo aukerarekin (eta are gehiago CSS bidez diseinua egiteko nozioak dituen norbait eskura baduzu) itxura bikaineko blog euskalduna lortu daiteke segituan. Coreblog euskaratuaren web kokapen berria hemen Bertantxe deskargatzeko paketeak, instrukzioak eta demo adibideak.


Vicente Zaragueta - Wikipedia, entziklopedia askea.\nDonostia, 2015eko abenduaren  7a (88/89 urte)\nekintzailea eta enpresaburua\nVicente Zaragueta Laffitte (Hernani, 1926 - Donostia, 2015eko abenduaren 7a) donostiar enpresaburua izan zen, El Diario Vascoko kontseilukidea, besteak beste, baina Donostiako Aquariuma kudeatzen duen Gipuzkoako Ozeanografia Elkartearen presidentea izateagatik ezagunagoa. Zaragueta donostiar familia aberatsaren kidea, Maria Teresa Zulaikarekin ezkonduta zegoen eta Eusko Ikaskuntza eta Euskalerriaren Adiskideen Elkartearen kidea izan zen. 2013an Joxe Mari Korta Saria lortu zuen.\nBakegintzan ere aritutakoa zen. Aieteko Bake Konferentziaren sustatzaileetako bat izan zen eta 2013ko urriaren 10ean eta 11n Donostian egin zuten munduko alkateen bake konferentziako ohorezko patronatukide izendatu zuten.\n↑ «Muere Vicente Zaragueta» Diario Vasco 2015-12-7 .\n↑ «Vicente Zaragüeta, Jesús Alberdi, Juan Manuel Arana y Faustino Martínez, premios Joxe Mari Korta 2013» Diario Vasco 2013-10-25 .\n↑ «Vicente Zaragueta hil da» Berria 2015-12-7 .\nElkarrizketa Euskonews aldizkari digitalean, 2008/02/29.\n(Gaztelaniaz):Vicente Zaraguetaren heriotza El Diario Vascon.\nOrriaren azken aldaketa: 4 maiatza 2017, 22:13.


Zenbait burutazio Bizardunak-Esne Beltza aferaz | Boligrafo gorria\nHasiera » Kulturgintza » Zenbait burutazio Bizardunak-Esne Beltza aferaz\nZenbait burutazio Bizardunak-Esne Beltza aferaz\nAtalak: Kulturgintza, Musika\nEsne Beltzaren ‘Esna’ disko berriko portada.\nEz neukan gaiaz idazteko batere asmorik, baina ikusten ari naiz joan den astean Bizardunak taldeak Esne Beltzaren azken singleaz publikatu duen Facebookeko post bat dela eta animoak ez direla hoztu oraindik. Puntu hauetan jarri ditut gaiak probokatu dizkidan burutazioak. Horietako batzuk beste era batera bota ditut han eta hemen, blog bat daukadala oroitu aurretik.\nZero: Bizardunek idatzi dutena ez da taberna batean edonork esan dezakeenaren oso diferentea. Aldea da, talde batek beste bati buruz esan duela. Eta publikoki.\nBat: Bizardunen idatzia kritikatzeko sare sozialetan irakurri ditudan mezu guztien artean bakar batek ere ez du esaten Esne Beltzaren kanta ona iruditzen zaionik. Gaia hori zela uste nuen: singlea gustatzen zaigu ala ez? Gainontzeko guztia galdera sinple horri erantzun nahi ez izatetik deribatzen den alferreko marmarra dela iruditzen zait –jarraian datozen puntuak bezalaxe, portzierto–.\nBi: Aipatutako testuak goiburuan “comunicado” jartzen du eta zenbaitek manifestu bezala irakurri dute, auskalo zergatik. Baina titularrean “manifestu” hitza agertuko balitz ere, manifestu bat litzateke? Testuak beti du testuinguru bat, kasu honetan Facebook. Testuak beti du egile bat, kasu honetan bere adierazpen publikoetan boutadeak jaurtitzeagatik nabarmendu izan den taldea. Osagai horiek kontuan hartu gabe hitzak bere literaltasunean hartzen baldin baditugu, buka dezakegu sinesten La Orquesta Mondragón benetako orkestra bat izan zela edo Unión del Pueblo Navarro eta Nafarroako Herri Batasuna gauza bera direla.\nHiru: Aipatutako Facebookeko testua kritikatzeko erabilitako argudioen artean gehien errepikatu direnak: “Bizardunek erdaraz kantatzen dute, nor dira beraiek euskaraz egiten dena epaitzeko” eta “kritika beharrezkoa da, baina izan dadila eraikitzailea”. Lehenengoari dagokionez: beti irudituko zait susmagarri iritzia emateko zilegitasun karnetak banatzen dituen jendea. Kritika egin den hizkuntzari dagokionez, Esne Beltzak kanta euskaraz egin balu ere ez luke asko balio, baina gogora dezagun Sueños de color-en sekulako presentzia duela gaztelaniak; eta argudioak ez luke balio handirik, arrazoi horietan oinarrituta euskara ez den hizkuntza batean norbaitek euskal talde bati buruz zerbait positiboa esaten duen bakoitzean ere, kanpotar horrek iritzia emateko daukan zilegitasuna auzitan jarri behar genukeelako. Ez dugu egiten, noski. Kritika “eraikitzaileak” egiteko derrigortasunaz: oraindik ez da publikatu testu mota hori nola idazten den xehe azaltzen duen eskulibururik. Mesedez, norbaitek egin dezala behingoz, bestela ez gara aklaratzen eta.\nLau: Duela nik-ze-ostia-dakit-noiz Euskal Kulturgintza Txintxoaren hit-paradean gogor jo zuen mantra batek eta geroztik neguarekin batera itzultzen da eztabaida kulturaletako arrakasten zerrendetara. “Kultura txikia gara eta ez dezagun elkar kritikatu” esaldiaz ari naiz. Jon Garmendia Txuriyak artikulu honetan interpretazio klasiko xamar bat eskaini digu. Hau zehazki: “Gurea bezalako kultura zapaldu eta ttipituetan aski zailtasun badugu burua gorantz ateratzeko elkarri mokoka ari gaitezen, edo agian, horrexegatik ari gara mokoka. Zailtasunak besterik ez ditu «kulturak» aurrera egiteko, eta aurretik «euskal» jartzen badiozu oraindik gehiago, eta zurrunbilo horretan harrapatuak gaude sortzaile guztiak gure herri zahar honetan”. Euskal kultura, euskara normalizatzea lortuko bagenu ere, eta Euskal Herri independente bat sortzea, beti litzateke kultura txikia, hiru milioi biztanlek ez dutelako gehiagorako ematen. Hiper-kopulatzen hasiko bagina ere, zenbat izatea lortuko genuke? Bost-sei milioi mende baten buruan? Konplikatua kultura txikia izateari uztea. Esaten ari al gara, hortaz, inoiz ezingo dela euskarazko kultur ekoizpen baten inguruko kritika negatiborik plazaratu epaiketa publiko bat jasan gabe? Iruditzen zait kultura txikiaren argudioa erabiltzearen atzean mentalitate subordinatu batek operatzen duela: izan ere, txikiak gara gure burua Espainiako edo Frantziako kulturen menpe irudikatzen badugu. Kontua da, ez dugula zertan hori egin. Eta ez dakit zergatik tematzen garen hori egiten. Nik behintzat, aske izan nahi dut, hemen eta orain.\nBost: Orain arte esan ez badut ere, ez zait batere gustatu Esne Beltzaren kanta hori. Taldearen ibilbide musikalak ere, oro har, nahiko indiferente utzi nau. Orain arte esan ez badut ere, Bizardunek lehen minutuan grazia egin zidaten eta bigarrenetik aurrera seko aspertu. Aurreko guztia idatzi baldin badut ez da izan, hortaz, gaiarekin atxikimendu bereziren bat daukadalako, etengabe herri honetako kultur rifi-rafeak termino berdinetan planteatzen direlako baizik. Izugarri aspergarria da. Ez dut uste euskal kulturari batere laguntzen dionik eztabaida guztiak eremu pribatura mugatzeak; ezta iritzi garbi bat ematera ausartzen denari halako pressinga egiteak ere. Deituidazue zoro, baina nik lasai hitz egin ezin den ekosistemetatik ihes egiteko ohitura dut. Ez dut uste bakarra naizenik.\nJon Garmendia | 2015 azaroa 26 at 14:34\nLaugarren puntuan diozuna ez da horrela. Batere. Nik ez dut kultura ttipia denik erraten gurea, nehoiz ez dut halakorik erran, baia aldiz ttipitua, zapaldua hitzak emanen dizu pista hurbilagotik. Eta ni kritikazalea naiz, beharrezkoa iruditzen zait, sortzaileek behar dute kritika, harik eta handitu eta hobe dezaten heien etorkizuneko sorkuntza. Bestalde, ohartuko zinen agian ere baliatzen dudala esaldi horretan, agian errnahi bat badu bere baitan, baina esaldi horrek beste norabide bat hartzen du, beste zerbaitez mintzatzeko enbeia daukat. Ongi bizi.\nBF | 2015 abendua 1 at 3:58\nKritikazaleak zareala dinozue sortzaile gehienok, eta beharrezkoa deritzozuela kritika, baina inoiz bere ez dozue kritika bat onartzen. Hau normala da, esan gura da, danori gertatzen jaku, neroni barne, geure gizatasunagaz lotuta bere badagoalako. Baina koherentzia puntu hori eskatuko neuskixu. Izan bere, zeure artikuluan eta gainontzeko zeuon aldeko mezuetan errenkura dalako nabari. Errenkura sakona. (kasurako, itsusia dala dinozu, lana kaleratu barri dagoala, lana egiten hainbeste kostatu danean…eta abar. Kritikak edonoiz egin leikez, kaleratu barri dagoenean lan bat ondino inportanteagoak izanik kritikok, eta atzean lan asko egoteak ez dau esan gura lan ona danik, edo lan ona izan arren kritika bat merezi ez dauanik. Tira, basikoa da dinodana. Edo ez dodaz zeure esaldiok ulertu, edo soberan ikusten dodaz honeek, kritikazalea bazara).\nCabezafuego jaunaren bigarren komunikatua dala eta: Badauko beran mamia, baina aiko! Sutan jarri naz. Zera dino, badagoala eszena hau: ¨Hay una escena que premia a cierto tipo de grupos y a otros no¨. Ostia, ba beraren buruari bere begirada bat emon beharko leuskio Cabezafuego jaunak: Berak 2.komunikatua atara aurretik inork itaundu balit ze talde zerrendatuko lituzkeen, ¨tate¨, %99an bete betean joko neukean: Joseba Irazoki, Anari, Lisabo, sexty sexers. Hostia Iñigo. Moltzo horretan sartu dituanak bai izan direla gainbaloratuak geurean. Eszena ¨sasi alternatibo¨horretan inon baino gehiago onartu dira dinozan kanta ¨kaka¨ horreek. Esnaola jaunaren Lisaboren postureoari buruzko anekdotagaz ze identifikatuta ikusten dodan burua. Joe. Anari zalea naz betidanik, baina inoiz ez da entzungo geurean Anariren kanta hau kakatzarra dala, nahiz eta euren kanta asko kakatzarrak izan. Normala dan moduan. Eta Irazoki jaunarena, bufff. Orain dala 10 urte kristolango kuriosidadea neukon Irazokirengan, arriskatzen bajakialako, eta abar eta abar, baina orain postureoaren Iñigoren zerrenda ¨cool¨horretan sartu zanez gero gogo gitxiago daukot entzuteko. Eta Irazoki jaunak ez dauko inongo errurik. Ez eta Belakok, ez eta gainontzekook. Baina zerrenda horretako talde GUZTIEK izan dabez gauzak beste talde gehienak baino errazago. Belako onak dira orain oholtza ganean, baina hasikeran, (hasikeran, baina famatu egin eta gero dinot!!!) maila oso oso baxua emoten eben zuzenekoetan. Baina onartu jakean, beste talde askori baino gehiago. Hipokrita da Iñigoren planteamendua zeharo. Atom-en bolo ia guztietara joan nintzen neu bere, baina ezin esan eukean norberak ¨txo, gaur kokaina gehiegigaz urten dabe oholtza gainera, inozko bolorik eskasena emon dabe, banoa etxera¨. ¨Untouchables¨izan direlako beti, beraren zerrendako beste guztien moduan (eta pare bat ahaztu jakoz). Iñigok ahaztu egin dauz mainstream diren Esne Beltza-lako eta eszena ¨cool¨gafapastak biek euki dabezela faboreak, bakotzak beran mailan eta sektoreetan. Eta ahaztu egin dauz Iñigok, berareren melomaniatik kanpo dagozan hainbeste estilo eta talde, kristolango kalidadedunak. Esan barik doa Cabezafuego jaunak edozein kaka ataraten badau, bihar bertan edukiko dozula ¨Entzun¨ aldizkari eta abarren oniritzi itzela, Kafe Antzoki eta gainontzeko zirkuluetako ardi-talde betikoak atzean, epaitu barik kakazaharra dan ela ez, kritika zorrotz bai inoiz bere ez. Kokoteraino nago melomanoen postureoakaz. Melomanoek badakie ondo bai kaka zaharra defendatzen, kanpoan hain ondo egiten dana geurera ekarri eta edozelan saltzen.\nTira, eta badaezpada berton esango dot, emoten dau eta egunotako sarean zeharreko mezuok ikusita jendeak ez dakiela bereizketarik egiten: Neure ustez Cabezafuegok gauza interesgarri asko egin dauz eta garrantzitsua izan da baten beraren ekarria geurera.\nbarkatuko nauzu hasikerako gaitik urrunegi joan nazalako. Edozelan bere, zorterik onena opa deutsuet bira barri eta abarretan.\nMikel Soinu | 2015 azaroa 26 at 23:58\n1. Probetxu galanta atera diozu gaiari, zein errez ikusten den dena tendidotik.\n2. Ez duzu iruzkin positiborik bilatu agian Bizardunen tabloian baino ez duzulako begiratu, kazetaria ez naizen arren, kontrastearena entzun dut inon.\n3. Irakur ezazu Jon Gamendiaren testua birritan faborez, eta betaurreko berezirik gabe.\n4. Ez dituzu Bizardunen formak auzitan jartzen, zilegi dira zuretzat. Txuriyari aldiz pressinga egitea leporatzen diozu. Hemen sua piztu duena Bizardunak izan da, zuk gasolina baino ez diozu botatzen eta kea Esne Beltzari leporatu.\n5. Zure tranpan jausten zara zu zeu zilegitasun karnetak banatzean, eztabaidan sartzen eta zer ondo eta zer gaizki zehaztean, honetaz hitz egin dezaken baten hitzak manipulatzen. Aplikatu zure buruari inor ez epaitzearena.\n6. Taldea gustatzen eta interesatzen ez bazaizu nolatan sartu zara eztabaidan? Gaiareri etekina atera diozu behintzat…\n7. Azkena kuriositatez. Ekosistematik ihes egiteko ohitura diozu, ez da izango inoiz ekosisteman ez zarelako egon? Kulturaz idazten duzu, baina zenbat proiektu kulturaletan parte hartzen duzu? Zenbat ordu eman dituzu eszenatokiak muntatzen, barretan zerbitzatzen, musutruk lan egiten? Horrenbeste lekzioa eta egia moral bai aspertzen gaituztela gu, etxeko sofatik txiokatzea arras erreza delako.\nGorka Bereziartua | 2015 azaroa 27 at 8:59\n1) Tendidotik? Ez naiz zezenketa zalea. Iradokitzen ari bazara kulturari buruz idazten duen kazetari batek ezin duela kulturari buruz idatzi, uste dut ondo argudiatu beharko duzula zure iruzkina.\n2) Irakurri puntu hori ondo, mesedez: Bizardunena kritikatzeko irakurri ditudan iruzkinetan ez dut aurkitu Esne Beltzarena positiboki baloratzen zutenik. Eta iruzkin asko ikusi ditut Bizardunena kritikatzen.\n3) Hirutan irakurri nuen hau idatzi aurretik. Ondorio batera iritsi nintzen: “Bat” puntuan esaten dena ikusten dut artikulu horretan, kanta baten inguruko balorazioa saihesteko musikagintzaren inguruko problema asko mahai gainean jartzea. Problema horiek hor daude, noski. Baina ez zen, nik dakidala, eztabaidaren gaia.\n4) Ez ditut Bizardunen formak auzitan jartzen ez naizelako inor inork libreki espresatu duenaren formetan sartzeko. Hitzak besterik ez dira. Eta nik ez diot Jon Garmendiari pressinga egitea leporatu. Berriz ere, nahi duzun interpretazioa egin duzu nire testutik.\n5) Nik ez diot inori zilegitasunik kendu iritzia emateko. Berriz ere, irakurri testua. Uste dut beroaldi batean idatzi duzula zure iruzkina.\n6) Galdera horren erantzuna azken puntuan daukazu. Seguru testua irakurri duzula?\n7) Hara, zilegitasun karnetak banatzen ari zara. Ordu dexente emanak ditut txosnetan zerbitzatzen eta hainbat proiektu kulturaletan aritu naiz nerabezarotik. Egongo da ni baino gehiago egin duenik. Gutxiago egin duenik ere bai. Auzia termino horietan planteatzen duzun momentutik, potentzialki inork ezin du ezeren inguruko iritzirik eman. Etxeko sofatik idatzitakoa zure iruzkina da, erreferentzia egiten dion testua ondo irakurtzeko eta argudiaketa sendo bat prestatzeko ere lanik ez duzula hartu begibistakoa baita. Nik horri nagikeria deitzen diot.\n8) Gu biotako batek izen-abizenez sinatzen ditu bere iritziak eta besteak ez. “Soinu” ez da abizen bat. Beraz, eskertuko nizuke blog honen egilearekin hain modu beligerantean idazteko prest baldin bazaude, zure izen-abizenekin egin dezazula norekin ari naizen jakin dezadan. Bestela koldar hutsa zarela pentsatuko dut.\nInaxio Esnaola Aranzadi | 2015 azaroa 27 at 0:40\nKritikazale, kritikari eta autokritiko baten partez… karneta kendu didaten arren.\nTamainak ez du inporta. Hori da pentsatzen dudana Euskal Herriko kulturgintzaz. Gutxi gara bai, baina asko sortzen dugu. Kultura aberatsa dugula uste dut, eta urteekin are gehiago aberastu dela esango nuke.\nBereziki musikagintza da hurbilenetik jarraitu dudana. 2010etik hona datuak biltzen nabil Harrobia Lantzen ekimenaren bidez. Zenbakiak ikusita, urtero 300 erreferentzia baino gehiago argitaratzea ez da kultura txiki edo txikitu baten ondorioa. Oztopo jakinak ez dira desagertu, baino nabarmen egin du aurrera gure musikagintza “modernoak”. Aipaturiko kopuru horretatik erdia baino gutxiago ziren 2010 hartan euskaldunak. Azken urteetan, ordea, orekatzen ari da. 2015a bukatzear dela, baliteke euskarazko diskoak gehiago izatea.\nCabezafuegok sortu duen suak, kea hedatu du han eta hemen. Aldekoak eta kontrakoak agertu dira. Beste batzuk erdian geratu dira so, besteek esaten dutenari. Lezio emaile papera hartu dute gero, eta besteen jolas berean jausi dira. Zurrunbiloan bueltaka ibili gara abesti soil batengatik. Baino ez du ematen kantu soil bat.\nTamalez, horrelakoek nire ustez garrantzitsuagoa dena estaltzen dute. Berez, nahiko estalia badago ere, gure musikagintza azaleratu gabe geratzen da. Sortzen diren doinu asko debate guztietatik kanpo daude, ez direlako entzuten, ez direlako irakurtzen eta ez diegulako kasurik egiten. Gurean jorratzen den musika ez da munduko beste txokoetan egiten dena baino hobeagoa. Ezta okerragoa ere. Horrek ez du esan nahi kritikatu ezin dugunik, onerako zein txarrerako.\nZentzuzkoena iruditzen zait duguna balioan jartzea. Ahalegin berezia egitea gure musikagintzari hedapena emateko. Gero, gauza batzuk gustatuko zaizkigu, eta beste batzuk ez. Baino ezagutzen ez badugu, zertarako merezi du horrelako eztabaida txatxuetan sartzeak?\nEsperientzia onik ez dut kritikak egin izanagatik. Asmo onarekin egiten ditut beti, baino lagunen zerrenda murrizten dut bakoitzeko. Penatzen nanuen adibide bat jarriko dut. Gazteszenan Lisabö gozatu ondoren, duela urte batzuk, galdera bat idatzi nuela Facebook-en (non bestela?). Oker ez banago, hau zen: “Lisabö ikustera joan zen jende mordo horretatik zenbat ote dira gai beraien disko bat osorik jarraian entzuteko?”. Bihurrikeria bat zen, postureoaz barre pixka bat egiteko. Galdera ez zuten denek berdin interpretatu, eta nik ezagun bat galdu nuen. Tamalez.\nHortaz, kultura kritikoa martxan jartzeko asko falta zaigula uste dut. Une honetan, ez gaude eskuliburu hori idazteko prest.\nGorka Bereziartua | 2015 azaroa 27 at 15:49\nEz gaude, ez. Ados nago esaten duzunean honelakoek garrantzitsuena estaltzen dutela. Badirudi hemengo kultur produkzioari buruzko iruzkinekin bi enfoke posible daudela: a) Oso ezagunak ez diren proposamenekin erabateko indiferentzia; eta b) oso ezagunak direnen alde erabateko gotortzea, iruzkin negatiborik ez onartzeraino.\nBeraz, musikagintzaren hedapenaren premiarekin ados. Baina nola egin daiteke hori zein proposamen iruditzen zaizkigun interesgarri eta zein ez publikoki esateko beldurra hainbesterainokoa denean? Ze, ez zara bakarra iritzi bihurriren bat botatzeagatik ezagunen baten agurrik gabe geratu dena, hori ziurtatzen dizut.\nInaxio Esnaola Aranzadi | 2015 azaroa 29 at 18:36\nGaldera potoloa Gorka. Uste dut, oraindik ere, batzuk prest daudela kritikak egiteko, baino beste batzuk ez jasotzeko. Tristea da panorama, baino pixkanaka aldatuko denaren itxaropena daukat. Bide horretan Bizardunak taldeak harturiko “forma” ez dakit egokiena den. Baino berretsi berri dutenean, argi dago ez dela abesti eta talde baten “kontra” idatzitakoa. Eredu bat kritikatzen dute, oso ezaguna zaiguna. Nik ere kritikatu izan dut, baino kontuz ibili behar da, lagunak galtzeko arriskua asko handitzen delako.\nJon Unai | 2015 azaroa 27 at 13:06\nNire aburuz, funtzesko kritika Esne Beltzaren abestiari doa zuzendua. Mezua+musikari. Hala ere, ez dut uste Sueños de Color abestia izan denik Los40Principalesen jarri daitekeen (Esne Beltzaren) lehenengo abestia. Esperimentu bat proposatzen dizuet, idatzi Googleen Eskuekin abestiaren lehenengo esaldia “esta noche, de fiesta vente conmigo morena”, Esne Beltzaz gain, zein abestirekin lotzen ditu bilatzaileak esaldi hori?\nIepa | 2015 azaroa 27 at 14:28\nJon Unai, arazoa ez dago esne beltzaren abesti konkretu horrekin. bizardunak beraiek facebooken jendeak gaiaz idatzi dituen iruzkieni erantzun die eta behin eta berriz esan dute ez dela abesti konretu horren arazoa. arazoa zabalagoa eta globalagoa dela.\nZer duzu maiatsun abesti baten kontra? zer duzu jairi buruzkoa den esta noche de fiestaren kontra? Ezin da gai horiez (ere) abestu? Ze esna beltzak behin eta berriz, urtez urte euskal preso politikoen aldeko edozein ekimenetan bere alea jarri dute eta beste letra asko arazo politiko eta sozialei buruzkoak dira.\nZu nor zara bizardunakek zer egin behar duen edo ez esateko? kantu hau txarra edo ona den determinatzeko? Zein talde diren puruak eta zein ez esateko? mesedez, jetsi harrokeriak.\nIepa | 2015 azaroa 27 at 14:40\nAzken parrafoan nor zara zu esne beltzak zer egin behar duen esateko idatzi nahi nuen.\nAbesti horren musika txarra dela determinatu dezakezu? ze irizpidetan oinarrituta? Eskorbuto edo RIPen 3 akordeko abestiez berdina diozu? (Gitarra jotzen hasi eta 3 hilabetera jo daitezke abesti horiek).\nZerbaitik batzuek rock gogorra ez den estiloko abestiak txarrak direla determinatzen duzue? Determinatu esaten dut zuk egin duzuna hortik doalako. Zuri ez gustatzea gauza bat da, baina beste gauz bat da hori musika txarra da eta kitto gisako zure jarrera. Esta noche de fiesta abestiak ez du maila musikalik? Benetan? Abestien tonalidadeak, armoniaz eta erritmoez badakizu? Ni musikaria naiz eta benetan esaten dizut musikalki esne beltzaren aldean abesti oso sinple eta landugabe asko entzuten direla gune erradikal-gogor-alternatiboetan.\nEsne Beltza lagundu izana kritikatu duzu. Zergaitik? zein da zure ideala? euskal talde guztiak bokata ta gasolina truke jotzea? Zergaitik ez esne beltza erasotu beharrean diru laguntzak talde guztientzat eskatu eskatu behar zaionari? (kultura sailari adibdiez)\nBenetan, batzuen inkisizioak, etxeko jendeari egiten diozuen inkisizioak ez du ez hanka ta ez buru.\nEtsaiak nahi badituzu, badituzu pillo bat esne beltza eta bertako partaideen aurretik.\nIruñerritarra naiz | 2015 azaroa 27 at 17:38\nNiri Esne Beltza musikalki gustatzen zait (azken single-a kenduta), Bizardunena ez. Hala ere, 2ekin esperientzia txarrak izan ditut. 2010eko Hatortxun Ken 7ko kontzertura joan behar nintzen eta 2.ak jotzen zutenez, Bizardunak ikusten egon behar izan nintzen eta oso zakarrak dira (Bizardunen kontzertu 1ean egon den ia bakoitzak gauza bera erraten dute), jendeari ez diote inoiz errespetuz tratatzen. Esne Beltzaren 5 kontzertuetara joan naiz, lehenengo 4ak ongi, baina azkenean mozkorrak etorri ziren oso gaizki jotzen eta abesten eta hori errespetu falta ikaragarria iruditu zitzaidan.\nHau guztia erranda, Bizardunak ezin dire euskal musikan sartu, gaztelaniaz BAKARRIK abesten dutelako (euskal hitzak berak erraten du hori), Esne Beltza euskal musika da gehienetan edo batzuetan (bertze batzutan gaztelaniaz edo ingelesez abestu izan dutelako). Baina, euskal musika zergatik ezin da komertziala izan? Euskaraz egiten den musika guztia rock ‘erradikala’ izan behar da ala? Orduan rock hori ez zaigun gustatzen euskaldunok ezingo genuke euskal musikarik entzun. Zerikusi du ezker abertzaleak euskal musikan? Ezin zara ezker abertzalekoa izan eta nik zer dakit sevillanak edo Melendi gustatu? Euskal musikako talde batzuk (edo askok) ezker abertzaleko hautesleak edo afiliatuak izan daitezke, baina ez guztiak. Ezker abertzalekoa izan zaitezke eta euskal musikarik ez entzun. Euskal muska ezin dio PPko edo UPNko bati gustatu adb? Nik uste dut Bizardunekoek gauzak nahasten dituztela.\nBertzalde, nire ustez, Bizardunek kutsu arrazista daukate ‘ohar’ horretan, zergatik talde batek ezin du Latinoamerikako musika nahastu abesti batean? Zer dago txarrik hortan? Badakite trikitixa Italiako instrumentu 1 dela? Badakite erraldoiak, kilikiak eta gaitak Aragoitik datoztela? ‘Gure’ gauza asko bertze lekuetatik etorri zaizkigu, gure nortasuna mantendu dugu, baina beti nahasmen ABERASGARRIEKIN.\nAzkenik, IEPAk erraten duen bezala, rock gogorra gustatzen zaienek edo jotzen dutenak erraten dute ‘rock gogorra ez den guztia musika txarra da’. Zergatik? Hauek ez dute kontuan hartzen euskal musika soilik rock gogorra izanen balitz, bertze askok ez genukeela euskal musikarik entzungo (gure gustuko musika soilik erdarari -erdara kasu honetan euskara ez den edozein hizkuntza erran nahi dut- joan beharko ginateke rock gogorra ez den musika entzutera) eta zerbitzua askoz itxiagoa izanen zela. Euskal musikak talde eta abeslari asko dauzka eta ia estilo guztietakoak, aniztasun hori oso aberasgarria da. Oso aspergarria izanen litzateke bakarrik estilo batekoak izatea. Eta gainera, Bizardunekoek ez dira benetako euskaltzaleak soilik gaztelaniaz abesten dutelako eta oharra ere gaztelania hutsez idatzi dutelako. Niri ez zait batere gustatzen Esne Beltzako azken single-a baina ez diot erranen gustatzen zaiolari ‘mierda’ bat dela, errespetua lehenetsi behar da eta Bizardunak diren bezalakoak dira, INOIZ ez dute ezer ezta INORK errespetatzen. Atarrabiakoak izan behar ziren… (Azken esaldia txantxa da)\nJon Martinez | 2015 azaroa 28 at 12:37\n“Hau guztia erranda, Bizardunak ezin dire euskal musikan sartu, gaztelaniaz BAKARRIK abesten dutelako”\nHor utzi diot iruzkina irakurtzeari.\nBizardunen 1. diskoan: bederatzi abestitik zazpi euskaraz. Bigarrenean 13tik 10 euskaraz (beste bi erdaraz, eta instrumental bat). Hirugarren eta azkenean 12tik 9 euskaraz (beste bi erdaraz, eta instrumental bat).\nEz dut Esne Beltzaren euskara/erdarak ratioa kalkulatuko, abesti eleanitz ugari sartuko liratekeelako, baina Bizardunen antzekoa edo are erdaldunagoa izango delakoan nago.\nInaxio Esnaola Aranzadi | 2015 azaroa 29 at 18:38\nBizardunek bigarren “komunikatua” atera dute, eta argiago azaldu dute egiten duten kritika. Esne Beltza jo puntuan jarri zen/zuten, baino beste kontu bat da kritikaren arrazoia. Kontu potoloa, bide batez.\nAdrian | 2015 abendua 2 at 11:29\nMezua argia da, euskal eszenaren kalitatea txarra dela. Nahiz eta ez diren aproposenak hori esateko, egia da diotena. Baina, aproposa iruditzen zait debatea plazaratzeko euskal eszenak euskaldunok ditugun konplejuak agerian uzten dituela.\nGazte danbada izan zena edo Hatortxu rock ez dira Viña Rock festibalaren ez beste kopia bat, taldeen estiloa eta kalitatera jota. Espainian gertatzen denaren rebufora ez goaz? Eta zer gertatzen da espainian? Talde onak kanpora irtetzen direla bertako eszenak ez baituelako gehiagorako ematen ( Toundra, Delorean(euskalduna hau)..) Euskal eszena hain esplotadua izan den 80 hamarkadan geratu zen. (Rock radical vasco deritzona gaur egun). Gero izan dira aspieszena batzuk etab, bai. Baina ez gaudenean Lete edo Laboataz negar egiten Esne beltza, Iheskide edo Hesian entzuten hari gara eta bitartean Belako, Lisabo etab kanpora joan behar dira.\nNahiz eta kalitatezko taldeak baditugun (Anestesia, Estricalla, Gose) entzulearen kriterioa ez dago garatua, horregatik txosnetan Vendetta ekartzeak The Soulbreaker Company baino jende gehiago ekarriko du, eta jende gehiagori gustatu.\nBide batez esan behar dut ez bakarrik musika eszena, gaztetxe eta ezker abertzeleak mugitzen duen kultura nahiko eskasa dela eta hemen, edo gurekin zaude edo gure kontra, bigarrengoa aukeratuz gero espainian babes zaitezke eta hor arrakasta izan nahiz eta txarra izaten jarraitu. (Gorantziak Duncan Dhu, Fito eta beste hainbateri).\nHIZPIDEA: Ametsen liburua eta Durangoko azoka | Bilbo Hiria irratia - […] errepresaliatu eta 20 euskal artista agertzen diren. Eñautek, bestalde, Durangoko azoka, eta Bizardunak eta Esne Beltza taldeen hikamika izan…\nIruzkin honi Mikel Soinu erantzun Utzi erantzuna


kritiken hemeroteka » Gaur.Gu.\n« Izenbururik gabe | Teilatuko lizarra, iparra »\nTxantxa.Quick / Patxi Zubizarreta / Erein, 2006\nGaur.Gu. Ibon Egaña / Berria, 2006-06-25\nGaurkoak dira, halaber, errealitatea hautemateko bideen gaineko gogoeta eta kontaera bezala, protagonista diren pertsonaien kezkak, beldurrak, zalantzak, ia bakarrera bil daitezkeenak: bakardadea eta inkomunikazioa. Baina korala da eleberria —eta ziurrenik bere izaera koralak mugatzen ditu pertsonaia zenbait estereotipo lauak izatera (“txapel berdea”, kasu)— eta askotarikoak, beraz, beldurra, bakardadea, ziurgabetasuna bizitzeko bideak. Marta eta Danielen arteko harremanaren bidez, guztia eskura duen klase ertain-altuko bikote egokituaren baitako inkomunikazioa eta beldurra arakatzen ditu Zubizarretak (nobelagile ingelesek hain ongi egiten duten disekzio horretara hurbilduz), baita segurtasun eza eta paranoia ere, zelatatze-aparailuek irudikatua. Pablo Jose eta Margaren artekoak, berriz, dimentsio soziala ematen dio eleberriaren gatazkari, etxebizitzaren gabezia eta gizarte diferentziak azaleratuz, eta Gabrielen bidez, berriz, zahartzaroko bakardadeaz mintzo zaigu idazlea.


Batzarraren iragarle, martxoko BertsoZalea — Bertsozale Elkartea\nBatzarraren iragarle, martxoko BertsoZalea\nBertsozale elkarteen batzarrak egiteko garaia izaten da urteko lehen hiruhilekoa. Horiek gogora ekartzeaz gain, Bertso Udalekuak koordinatzeaz arduratzen den Esti Alberdiri egin dio elkarrizketa berripaperak: 20. Bertso Udalekuetarako izen-ematea laster zabalduko da gaztetxoentzat.\nBatzarrak, Bertso Udalekuak, txapelketak, ikerketak, Xenpelar Dokumentazio Zentroa... denentzat tokia egin du hilabete honetako BertsoZaleak.\nUrteko lehen hiruhilekoa bertsozale elkarteen batzarrak egiteko garaia izaten da eta horiei jarri die arreta berripaperak bere azalean. Martxoaren 25ean izango da Euskal Herriko Bertsozale Elkartearen Batzar Nagusia Ozaetan, 11:00etatik aurrera, eta lehenago gainerako lurraldeek egingo dituzte beren batzarrak.\n20. Bertso Udalekuak izango dira aurtengoak eta laster zabalduko da izen-ematea gaztetxoentzat; datorren astelehenean hain zuzen, bertso-eskolako kide direnentzat edota gurasoren bat Bertsozale Elkarteko bazkide dutenentzat. Esti Alberdi Bertso Udalekuen koordinatzaileak azaldu digu BertsoZalearen ale honetan Bertso Udalekuek zer eskaintzen dien gazteei eta horrek eurengan duen eragina. Bestalde, Arabako eta Nafarroako txapelketak ere bide erdia egina dute; lehenak hasia du bigarren itzulia eta Nafarroakoak segidan abiatuko ditu finalaurrekoak. Finalen inguruko informazioa ere topa daiteke ale honetan.\nIkerkuntzak ere orri betea du. Batetik, momentu honetan bertsolaritzaren inguruan garatzen ari diren zazpi doktore tesien ingurukoak dakartza berripaperak, eta bestetik, ikertzaile zein gainerako herritarrei zerbitzu hobea eskaini asmoz, Eresbilek eta Xenpelar Dokumentazio Zentroak sinatutako hitzarmenaren ingurukoak bildu ditu.\nMaider Arregik Abra sariketa irabazita botatako agurrak, Aitor Sarriegiren puntuak, koplek eta potofinixak biribildu dute martxoko BertsoZalea.\nBatzarren egutegia laburbildu du BertsoZaleak.


Hasiera > Eguneko eskaintzak>Eguneko planak>Sellaren jaitsiera kanoatan\nSella ibaiaren jaitsiera egin nahi duzu? Abenturaz gozatuko duzu eta ongi pasatuko duzu ibai ezagunaren jaitsiera kanoa batean egiten.\nKupoi bat pertsona batentzat. Gehienez 6 kupoi eros ditzakezu.\nErabiltzeko epea: 2017ko apirilean egunero. Maiatzean asteburu guztietan. Ekainaren 1etik irailaren 30erarte egunero (abuztuaren 5ean izan ezik). Urrian asteburutan


Txirrindarekin ibiltzea gustoko baduzu, bizikletaz egiteko ibilbide asko eskaintzen ditugu Goierriko eskualdean. BTT bizikleta zalea bazara, Aizkorri-Aratz eta Aralar Parke Naturaleetan murgiltzerik izango duzu guk proposatutako ibilbideak segiz.; luzera eta zailtasun desberdineko ibilbideak daude eta Euskadiko barrukaldea ezagutzeko beste aukera bat izango duzu.\nAtaun-Urkillaga-Lareo-Uidui-Ataun (Zailtasuna: ertaina)\nAtaungo San Martin auzotik irteten da ibilbide hau eta Lizarrausti alderantz doan errepidea hartuko dugu. Kilometro eskas bat egin ondoren ezkerrerantz hartuko dugu Urkillagako mendaterantz. Gorantz 4 km egin eta gero mendatearen gainean ibilbidearekin jarraitzeko ezkerrerantz hartuko dugu pista batean sartzen garelarik. Pistari jarraituta Lareoko ...\nBeasain-Aralar-Ataun-Olaberria-Beasain (Zailtasuna: altua)\nBeasaindik irteten da ibilbide hau eta Lazkaomendirantz doa hasieran; ondoren Enirio ingurutik pasatzen da Aralar Parke Naturalean sartuz. Igoera gorra eta luzea da, batez ere Igaratza ingurura iristen ari garenean. Hemendik aurrera, jetsiera eder bat izango dugu Lareoko urtegira iristeko. Hemendik Ataun aldera jetsiko gara errepidez eta hemendik O...\nBeasain-Usurbe-Arriarango urtegia-Beasain (Zailtasuna: erraza)\nBeasaingo Nafarroa etorbidetik hasiko dugu ibilbidea, tren geltokiaren aurrean dagoen kaletik zehazki. Bertatik Beasainmendi auzorantz igoko gara GI-3191 errepidetik, non igoeraren amaiera partean errepidea pista bihurtzen den. Bideari jarraituz Usurbe mendira iritsiko gara. Igo ondoren igoeraren azken 500 m-etatik jaitsiko gara non bertan dagoen b...\nOrdizia-Lazkaomendi-Lareo-Ataun-Ordizia (Zailtasuna: ertaina)\nIbilbide zirkular hau Ordiziako herri-gunean hasi eta amaituko dugu. Ordiziatik Lazkaomendira abiatuko gara Lazkaoko bidetik. Lazkaomendin, eskola zaharra dagoen ingurutik, Aralar eta Aizkorri mendizerren bista bikainak dauzkagu. Eskola zaharretik ezkerrera joko dugu baserri arteko bide batetik. Pista batean bihurtzen den bide honetan lau iturri au...\nUrdalur urtegia-Txaradigorri-Iramendi-Allarte-Arbarrain (Zailtasuna: zaila)\nAizkorri Aratz parke naturalaren barruan kokaturik dagoen ibilbide zirkular honek Urdalur-ko urtegian izango du bere abiapuntu eta baita helmuga ere. Ibilbidea urtegiaren albotik doan bidetik hasiko dugu, non 3 kilometro egin eta gero lehen bidegurutzean eskubitara hartu beharko dugu, Txaradigorrirantz igoera hasiz. Bertatik pistari jarraituz Beund...\nZaldibia-Pikoeta-Auza Gaztelu-Zaldibia (Zailtasuna: ertaina)\nZaldibiako plazatik hasiko dugu ibilbide hau, bertatik pasatzen den Santa Fe kaletik barna gorantz eginez. Arrese jatetxea pasa eta hurrengo bidegurutzean ezkerretara joko dugu, Egileor auzorantz, non baserri bidean barna 3km egin eta gero Olakosaroi-ko parkera iritsiko garen. Bertan pistari eskuinetara jarraituko diogu eta bideari jarraituz Pikoet...


Hautatutako objektuei efektuak esleitzen dizkie.\nAukeratu Diapositiba-aurkezpena - Animazio pertsonalizatua\nMarrazkia tresna-barran, sakatu\nAnimazio-zerrendak uneko diapositibako animazio guztiak bistaratzen ditu.\nDiapositiba bakoitzak animazio nagusi bat dauka, eta diapositiba erakustean exekutatzen da.\nAnimazio gehiago ere egon daitezke, eta forma bat erakustean exekutatzen dira. Animatutako forma horietako bat baldin badago, animazio-zerrendaren beheko erdian zerrendatzen dira. Fitxek animazioa exekutatzen duten forma bakoitzaren izena bistaratzen dute.\nZerrenda-sarrera bakoitzak honako bi errenkadak ditu:\nSarreraren lehen errenkadak sagu-ikono bat erakutsiko du animazioa saguaren klik baten bidez hasten bada, eta erloju bat animazioa aurreko animazioa amaitu ondoren hasten bada. Formaren izena animazio-efekturako eta animatutako testuaren lehen karaktereak.\nBigarren errenkadan ikono batek animazio-efektua erakusten du, eta horren jarraian efektuaren kategoria eta izena erakusten dira.\nBeste animazio-efektu bat eransten dio diapositiban hautatutako objektuari.\nHautatutako animazio-efektuak kentzen ditu animazio-zerrendatik.\nEgin klik botoi batean hautatutako animazio-efektua zerrendan gora edo behera mugitzeko.\nHautatu animazio-efektuen kategoria bar. Honako kategoriak daude:\nSarrera: Hautatu sarrera-efektu bat efektuen zerrendan.\nEnfasia: Hautatu enfasi-efektu bat efektuen zerrendan.\nIrteera: Hautatu irteera-efektu bat efektuen zerrendan.\nIbilbideak: Hautatu ibilbide bat efektuen zerrendan.\nHautatu animazio-efektu bat.\nHautatutako animazio-efektua noiz hasiko den bistaratzen du. Honako hasiera-aukerak daude:\nKlik egitean - animazioa efektu horretan gelditzen da saguarekin berriro klik egin arte.\nAurrekoarekin - animazioa berehala exekutatzen da.\nAurrekoaren ondoren - aurreko animazioa amaitu bezain laster exekutatzen da animazioa.\nPropietateak: norabidea, kantitatea, kolorea, betegarri-kolorea, tamaina, lerro-kolorea, letra-tipoa, letra-tipoaren tamaina, letra-tipoaren familia\nAnimazioaren propietate gehigarriak hautatzen ditu. Egin klik ... botoian Efektu-aukerak elkarrizketa-koadroa irekitzeko. Hor propietateak hautatu eta aplika ditzakezu.\nHautatutako animazio-efektuaren iraupena zehazten du.\nAnimazioa denbora kopuru hau atzeratuta hasiko da.\nHautatu efektu berrien edo editatutako efektuen aurrebista erakustea haiek esleitzen dituzunean.\nHautatutako animazio-efektua aurrebistan erreproduzitzen du.\nObjektuak animatzea aurkezpen-diapositibetan\nTitle is: 'Animazioa' panela


Aztertu, zaindu eta elkarbanatu - Arrasate - Goiena.eus\nAztertu, zaindu eta elkarbanatu\nImanol Gallego 2014-12-23 15:25\nElkarteko zenbait kide azken hitzaldia hasi baino lehen.\nArrasate Zientzia Elkartea 2011n sortu zen, eta, ordutik hona, herriko historia arakatzen dihardute elkarteko kideek. "Ez ginen asmo zehatz batekin hasi, ikerketa gure zaletasuna izan da, eta horrela hasi ginen", esan du elkarteko kide Xabier Bengoak.\nJaso eta eman\nLau urte hauetan zaindari, ikertzaile eta, nola ez, zabalkunde lana egin dute. "Jendeak argazki eta dokumentuak entregatzen dizkigu", azaldu du Bengoak. Altxor horiek aztertu eta gordetzeaz gain, herriari bueltatu nahi dizkiote: "Guk zaindu arren, Arrasate osoaren ondarea dugu esku artean". Horregatik, datorren urtean, beste asmo-proiektu batzuen artean, jasotako guztia hobeto erakusteko webgune eraldatua izango du elkarteak.\nHerriko ondarea ez ezik, iragana hobeto ezagutu eta etorkizuna hobeto ezagutzeko elkarteak hirugarren urtez antolatu du Arrasateko Iragana astintzen hitzaldi zikloa: "Gutxi gara eta xumea da gure lana". Xumea bezain eraginkorra izan den prestaketari esker, saio gehienetan aretoa lepo betetzea lortu dute. "Ez dakigu zergatik, baina izugarria izan da hitzaldiek izan duten harrera", adierazi du Bengoak.\nHirugarren zikloa amaitu bezain laster, hurrengoa buruan dutela ere onartu du: "Badirudi formularekin asmatu dugula, eta bide horretatik jarraitzeko asmoa dugu". Aurtengo hitzaldi sortak aurreko urteetakoek izandako arrakasta errepikatu edo hobetu du. "Jendeak kalean zoriondu egiten gaitu", dio, harro. Ez da gutxiagorako; zikloaz gain, duela urte gutxi berpiztutako elkarteak bere aztarna gero eta sakonagoa eta zabalagoa dela dirudi.\nHitzaldiak baino gehiago\nIragana astintzen zikloak elkarteari izen handia eman dion arren, Mondragoe beirazko plaketan erakusketak izandako oihartzuna itzela izan zen: "Marka guztiak hautsi genituen". Eta badirudi datorren urteko erronka berria hortik joango dela.


Industria 4.0 eraldaketa lortzeko proiekturik landu nahi duzu zure enpresan? — IMH\nIndustria 4.0 eraldaketa lortzeko proiekturik landu nahi duzu zure enpresan?\n2019/07/29 17:30:00 GMT+1\nIndustria 4.0 eraldaketa lortzeko proiekturik landu nahi duzu zure enpresan? Ezagutu itzazu Digital Manufacturing Unibertsitate Masterreko ikasle-langileek garatzen diharduten proiektuak. Zuk ere baliatu dezakezu masterra eta antzekoa martxan ipini zurean! https://www.imh.eus/eu/albisteak/industria-4-0-eraldaketa-lortzeko-proiekturik-landu-nahi-duzu-zure-enpresan https://www.imh.eus/eu/albisteak/industria-4-0-eraldaketa-lortzeko-proiekturik-landu-nahi-duzu-zure-enpresan/@@download/image/master-proiektuak.jpg\nEzagutu itzazu Digital Manufacturing Unibertsitate Masterreko ikasle-langileek garatzen diharduten proiektuak. Zuk ere baliatu dezakezu masterra eta antzekoa martxan ipini zurean!\nIndustria 4.0 eraldaketa hainbat arlotan lantzen dute ikasle-langileek: Mantentze prediktiboa, enpresaren estrategia, fabrikazio gehigarria, ikusmen artifiziala, langileen prestakuntzan etabar.\nIMHko DIGITAL MANUFACTURING unibertsitate masterrean profesionalak prestatzen ditugu enpresek behar duten jauzia gidatzeko. Interesatzen zaizu? Jar zaitez harremanetan IMHrekin: Zure kasua azaldu eta soluzio bidea aurkitzen lagunduko zaitugu!\nHarremanetarako: Zigor Esnaola zigor@imh.eus edo bete formularioa\nDIGITAL MANUFACTURING unibertsitate master dualean lantzen diharduten proiektuak:\n1. MANTENTZE PREDIKTIBOA: Makinen egoeraren etengabeko monitorizazioa eta ebaluazioa.\nEntsegu bankua erabili entsegagarriak diren elementuen eredu analitikoak sortzeko.\nMakina kopuru jakin baten datu-antzeman eta kontrol panela sortu.\n2. ESTRATEGIA: ERALDAKETA DIGITALA\nETE baten eraldaketa digitala bultzatu.\nSail jakin batzuk eraldatu: Industria 4.0 eta Lan Arriskuen Prebentzioa.\nDigital Twin – Biki Digitala\n3. FABRIKAZIO ADITIBOA\nEgituren 3D inprimaketa\nFabrikazio aditiboko zelula malguaren fabrikazio parametroen konbinazio onena identifikatu, nahi den pieza edo forma sortzeko, lortzeko, ezaugarri mekaniko, termino edo estetiko jakin batzuk lortzeko kontuan izanik.\n4. IKUSPEN ARTIFIZIALA\nProzesuaren egiaztatze eta produktuaren kalitatera orientatutako ikuspen artifizial sistema baten garapena\n5. LANGILEEN FORMAKUNTZA\nLantegiko ataza baten formakuntza prozedura zehatz bat digitalizatu errealitate areagotuaren bidez.


Seminarixoa beteta Izaroren ahots goxoa gertutik sentitzeko - Bergara - Goiena.eus\nSeminarixoa beteta Izaroren ahots goxoa gertutik sentitzeko\nXabi Gorostidi 2018-11-10 18:39\nIkusmin handia piztu zuen Izaro abeslariaren zuzenekoak, eta antzoki berria goraino bete zen atzo iluntzean. Disko berriko eta zaharragoko kantuak eskaini zituen, eta ikusleak hotz hasi ziren arren, amaieran poltsikoan sartzea lortu zuen. La felicidad kantuarekin agurtu zen, Seminarixoko ikusleak gehiago entzuteko gosez utzita.\nEaso disko berriko aurkezpen biraren amaieran, Bergarako Seminarixoa bisitatu zuen atzo Izarok. Bergarar asko zegoen ikusleen artean, baina baita kanpotik etorritako lagunak ere.\nLehen bi kantuetan publikoa hotz xamar hasi zen, baina pixkanaka berotuz joan ziren, eta amaieran koruak abestu zituzten Izarok eta ikusleek elkarrekin. Kantariak parte hartzeko eskatu zien, eta ikusleek ez zuten hutsik egin.\nAbeslariak aipatu zuen Seminarixoa areto "polita eta txukuna" dela, eta aretoaren akustika primeran egokitu zen bere ahots goxora. Ordu eta laurden inguru iraun zuen zuzenekoak, eta amaieran ikusle zein artista, denak gustura. Ikusleak kanta gehiago entzuteko gosez geratu ziren, baina hori musikarien hizkuntzan seinale paregabea ei da.


Euskal Gorrak ▾ ▾\nZerbitzuak ▾ ▾\nBlogak ▾ ▾\nPertsona Gorren Nazioarteko Eguna\nGardentasuna ▾ ▾\nGortek ▾ ▾\nEuskal Gorrak (Pertsona Gorren Elkarteen Euskal Federazioa), EAEko Pertsona Gorren Elkarte ezberdinak bildu eta ordezkatzeko beharrizanetik 1980.urtean sortutako irabazi-asmorik gabeko erakundea da. Federazioaren jatorrizko izena FASE (Gorren Elkarteen Euskal Herriko Federazioa) da, baina 2002.urtean egungo izenak ordezkatu zuen.\nEuskal Gorrak EAEko Gor helduen Elkarte guztien koordinatzaile eta ordezkari moduan jokatzen du eta euskal lurralde osoan pertsona gorrek oinarrizko zerbitzuak jaso ditzaten bermatzera bidean lan egiten du.\nAzken xedea pertsona gorren erabateko gizarteratze eta parte-hartzea lortzea da, Gorren Komunitatearen elkarte-sarea eta kultura defendatuz eta sustatuz: euren berezko hizkuntza den ZH; euren ohiturak,… Horretaz gain, genero-berdintasuna, inguruarekiko begirunea zein euskararen sustapena bezalako balore garrantzitsuak ardatz dira erakundearen esku-hartze ildoan.\n2008.urtetik geroztik, Federazioaren jarduna nabarmen murriztea eragin zuen krisialdia gainditu ostean, giza baliabideak eta ekonomikoak eraginkortasunez kudeatzea ahalbidetu duen barne-berregituraketa gauzatu dugu. Horri esker, EAEko Gorren Komunitatearen aldeko proiektu eta egitasmo berriei ekin ahal izan diegu.\nAzkenik, eta aipatutako eraldaketaren ondorioz, Euskal Gorrakek bere jatorrizko zeinua aldatu du erakundearen irudi eta itxura berrira egokituz.\n«Koronabirusaren ondoriozko Alerta Egoera»-ri buruzko Informazioa\n2020.eko martxoaren 17a\nZeinu Hizkuntza Ikastaroak\nCNSE-ko VII. Kongresua\nAbian. Enplegua eta Prestakuntza\nZeinu Hizkuntza Interprete Zerbitzua\nFacebook Euskal Gorrak\nPertsona Gorren Elkarteen Euskal Federazioa\nHurtado de Amézaga 27 - 6. solairua\nTelf: 944 765 052 · Faxa: 944 766 052


Karl Schmidt-Rottluff - Wikipedia, entziklopedia askea.\nKarl Schmidt-Rottluff —Karl Schmidt 1905 urteraino— (Rottluff, Chemnitz, 1884ko abenduaren 1a – Berlin, 1976ko abuztuaren 10a) margolari espresionista eta marrazkilaria izan zen, Die Brücke artista taldearen lau sortzaileetako bat.\nRottluff, 1884ko abenduaren 1a\nMendebaldeko Berlin, 1976ko abuztuaren 10a (91 urte)\nTU Dresden (en)\n(1905 - 1906) : Arkitektura\nMeret Eichler (en)\nPaul Herrmann (en)\neskultorea, margolaria, unibertsitateko irakaslea, artista grafikoa, ilustratzailea, litografoa, diseinatzailea eta Q686932\nNew Secession (en)\nDegenerate Art Exhibition (en)\nBerlin University of the Arts (en) (1947 - 1954)\nhonorary citizen of Berlin (1970)\nErnst Reuter Medal (1967)\nhonorary citizenship (1946)\nLovis Corinth Prize (1974)\nFree Secession (en)\nDeutscher Künstlerbund (en)\nRottluffen jaioa, gaur egun Chemnitz auzoan eta Karl Schmidt izena izan zuen 1906 urtera arte.\nDresdenen arkitektura ikasketak hasi zituen baina epe baten ostean ikasketak utzi eta Die Brücke ("Zubia") talderaren lau sortzaileetako bat izan zen; gainerakoak, arkitekturako ikaskide hauek izan ziren, Ernst Ludwig Kirchner, Fritz Bleyl eta Erich Heckel. Taldea Dresdenen sortu zen 1905 urteko ekainaren 7an eta antolatu zuten lehendabiziko erakusketa urte bereko azaroan Leipzigen izan zen.\n1906 urtean, abizenari "Rottluff" izena gaineratu zion. Urte hartako uda Alsen uhartean eman zuen Emil Nolderekin batera. 1907 urtetik 1912 urtera, udako aldiak Dangast kostaldean eman zuen, Bremendik gertu. 1911ko abenduan, Die Brücke taldekideekin Dresdenetik Berlinera joan zen. Taldea 1913 urtean desegin egin zen.\n1915 urtetik 1918 urtera Lehen mundu Gerratean parte hartu izan zuen, ondoren Berlinera itzuli izan zen eta bertan eman zuen bizitza osoa, Bigarren Mundu Gerrako aldian izan ezik, garai hartan Rottluffera itzuli baitzen bere estudioa aire eraso bat jaso ostean. 1924 urtean, Rosa Scahpire arte historialariak, Schmidt-Rottluffren lanen katalogo bat argitaratu zuen.\nLehen Mundu Gerraren ondoren, Schmidt-Rottluffren espresionismo lanak goretsiak ziren baina naziek boterea hartu zutenean gaitzetsiak izan ziren; izan ere 1933 urtean Prusiako Arte akademiatik bota egin zuten.\nNaziek 1937. urtean Schmidt-Rottluffen 608 margolan museoetatik kendu zituztenen eta haietako batzuk "arte endekatua" ("Entartete Kunst") erakusketetan aurkeztuak izan ziren. 1941 urterako margolari gremiotik bota eta margotzea debekatu zioten.\nGerraren ondoren, 1947. urtean, Schmidt-Rottluff , Berlin-Charlottenburg arte unibertsitateko irakasle izan zen eta horren bidez artisten belaunaldi berriengan eragin handia izan zuen.\n1976. urtean Berlinen hil egin zen.\n↑ Carey, Frances; Griffiths, Anthony (1984)\n↑ "Schapire, Rosa"\n↑ Karl Schmidt-Rottluff Arte Modernoko Museoa, New York.\nMultimedia: Karl Schmidt-Rottluff\nAzken aldaketa 24 otsaila 2019(e)an, 21:18(e)tan\nOrriaren azken aldaketa: 24 otsaila 2019, 21:18.


PET SHOP BOYS: ELYSIUM ALBUM REVIEW - ALBISTEAK\nPet Shop Boys-en lehen hamarkadan, hain arduratsuak eta inspiratuak izan ziren inposatzaileak, benetakoak baino hobeak zirela. Orain, poparen estatu-gizon zaharrak izatera iritsi dira, pop-ek estatu-gizon zaharrei gutxi erabiltzen dien garaian, eta horregatik oso mingotsak dira.\nPet Shop Boys-ek bere lana egin zuenean itxura aurtengo Olinpiar Jokoen amaiera ekitaldietan, inoiz izan diren bezain zoragarriak izan ziren, ikuskizun moduan zulatzen duten ikuskizunean: ingelesezko tinamentuaren zati fidagarria, zoriontsuagoa bezalakoa. Gilbert eta George jantzi hobeagoetan. Orain 28 urte zituen 'West End Girls' filmaren zati txikia trotteatzen ari ziren, estudioko hamaikagarren diskoa argitaratzeko zorian zeudela, Elysium. Abesti berrien bideoak 'Ikusezina' eta 'Irabazlea' , modu dotorean pentsatu eta gauzatu dira, eta diskoarekin eta bere singleekin lotutako paketeak ere bai. Edonork nahi duen diseinuaren sentsibilitate osoa dute pop ekintza batean. Abesti berriei indar eta indar berbera jarriko balie, agian zerbaitetan arituko lirateke.\notso alice asteburu urdina\nBeti bezala, Pet Shop Boys-en estudioko azken LPak hitz bakarreko izenburu oihartzuna du. 'Elysium' Elysian Park-en erreferentzia da, Los Angelesen diskoa grabatu zuten lekutik gertu, baina paradisuarentzako goi mailako hitz mota ere bada, bedeinkatuen ondorengo munduaren zentzu zehatzean. Ondorioa da, han nonbait, Pet Shop Boys haratago sartu zela, eta Neil Tennant orain beste aldetik kantatzen ari zaigula. Baina Tennantek eta Chris Lowek poparekin eta ikusleekin duten harremana aldatu egin da denborarekin, eta ez galera eta beatifikazio moduan. Pet Shop Boys-en lehen hamarkadarako gutxi gorabehera, iruzurgileak ziren hain ikasiak eta inspiratuak, benetakoak baino hobeak zirela. Orain, poparen estatu-gizon zaharrak izatera iritsi dira, pop-ek estatu-gizon zaharrei gutxi erabiltzen dien garaian, eta horregatik oso mingotsak dira.\nHaien autokontzientzia da agerian gaia Elysium bi abesti txarrenak: 'Your Early Stuff', izenburuak ematen dion txiste on bakarra ematen duena, eta 'Ego Music', izar faltsu eta xumeen zapalketa ('Nire lana benetako garbitasuna du, haurtzaro xalo bat ... ') hori 1993ko gaiaren aldakuntza diluitu bat da 'Lotsagabea' . Eta etengabe agertzen da Tennanten letretan, nola edo hala. 'Ikusgarria da pixkanaka ikusezin bihurtu naizen', esan zuen: 'Hori da, jakina, 50eko hamarkadako gay izatearen inguruko iruzkina da, baina zaila da zerrendetan duen posizioari buruz ari den iradokizuna galtzea.\nLowe du iradoki nahiago zuela disko honetan 'abesti azkarrik ez egotea' eta abesti lasaienak Elysium orokorrean onenak dira, batez ere bihotz-mahuka 'Etorkizuneko oroimena'. (Hemen badago dantza pista oso bat, 'A Face Like That', orkestra faltsuko labankadek eta nota bakarreko sintetizadore baxu estrobobikoak ateratzen duten bezala ateratzen dutela Egia esan garai hartan, baina bere doinua berehala ahazten da.) Tennantek letra-jotzaile gisa ematen duen dohain heldua maltzurkeriaz epeldutako sentimentalismorako da, eta hori behin eta berriz ateratzen du: ' Ossienak azken bilduma / Bibarenak amaierako salmenta / Apur bat gehiago koloreko hauts masailetan / Baina oinarria zurbila da 'abesten du' Requiem in Denim and Leopardskin 'filmean, Lynne Easton makillaje artista ohiari egindako omenaldi dotorea eta hori ere Londresko Pet Shop-en oroitzapen samurra da. Mutilen historiaurrea. (Ez da 'Aspergarria izatea' , baina idatz daiteke soilik 'Aspergarria izatea' behin.)\nGehiegi Elysium baina, bere sotiltasuna gaizki jartzen du. Ez dago iradokizunik 'Eutsi' - George Frideric Haendel-en pieza batetik egokituta -, adibidez, pizgailu lausotua baino ez dela inspiratzen, eta moldaketaren txandakatutako gizonezkoen eta emakumezkoen abesbatzak kotoizko gozokietan botatako arto almibarra dira. Ba al dago ezkutuko arkurik, bromuroen eta bonbardatuen atzetik kapel koniko izugarri bat? Edo Tennant eta Loweren paradisuari buruzko ikuspegia zentzugabeko ikuskizunean datza benetan?\nelliott smith kandela erromatarra\nharirik gabeko bozgorailuak kanpoko iragazgaitzak\nmeek millz kartzela denbora


Bi izurde hil gehiago agertu dira Menorcako kostaldean. | Consumer\nBi izurde hil gehiago agertu dira Menorcako kostaldean.\nGuztira 12 dira urtarrilean, eta ohikoena bat edo bi agertzea da.\nAtzo, Ciutadellako iparraldeko kostan (Menorca), bi izurde hil ziren. Guztira, 12 izurde aurkitu zituzten urtarrilean. Itsasertza Garbitzeko Uharteetako Zerbitzuko brigadek laster kenduko dituzte baldintza meteorologikoak hobetzen dituztenean, iristea zaila baita.\nOraindik ez dakigu zergatik hil ziren, baina arrain batzuek arrantza-aparailuek eragindako zauriak dituzte, ustez hil aurretik harrapatuta geratu baitziren. Itsasertza Garbitzeko Uharteetako Zerbitzuaren koordinatzaileak azaldu duenez, “normala” da neguan izurde bat edo bi hilda agertzea Menorcako kostaldean. Orain arte, aurtengo urtarrilean 12 aurkitu dira.\nUharteetako Itsasertza Garbitzeko Zerbitzuak aurkitutako animalien ehun eta barailen laginak bidali dizkio Lluís Cardona ikertzaileari (Institut Menorquí s’Estudis erakundeko kidea), heriotzen arrazoiak ikertzeko.\nZerbitzu honen koordinatzaileak, Francesc Xavier Roigek, esan du 1990az geroztik ez zela hainbeste izurde hil aurkitu uharteko kostaldean. Epizootia baten ondorio izan zen orduan, eta Mediterraneoan animalia horien kolonia artean zabaldu zen.


Gizonek dituzten pribilegioetakoak identifikatzen ikasi dugu ekimen feministei esker. Soldata arrakala badakigu zer den, orgasmo arrakala oraindik ezezaguna eta fribolo samarra egiten zaigu. Gogoeta hau zabaltzeko beharrari heldu dio Paola Damonti ikertzaile eta aktibistak.\n2020ko abenduaren 31\nPaola Damonti. Milan, 1984\nZientzia Politikoetan eta Nazioarteko Harremanetan lizentziatua da Milango Unibertsitatean. Norbanako, Familia eta Taldeekin Esku Hartze Sozialeko Masterreko ikasketak egin ditu NUPen, eta Generoan Aditu titulua du unibertsitate berean. Gizarte Esku-hartzean eta Ongizate Estatuan doktoretza lortu zuen Genero-indarkeria bikotean eta gizarte-bazterkeria. Desberdintasun-egituren arteko elkargunearen ondorioak izeneko tesiarekin.\nIkerketa lanak egin ditu hainbat erakundetarako, besteak beste NUPerako, eta orain EHUn hasi berria da beste ikerketa proiektu batean lanean.\nArgitara eman berri du bere lehen liburua, La brecha orgásmica (Orgasmo arrakala), Katakrak Liburuak argitaletxearekin, abenduaren 29an aurkeztutakoa. Euskaldunberria eta hiztun bikaina.\nNolatan milandar bat Iruñean?\n2007an Euskal Herrira etorri nintzen Erasmus beka batekin eta hemen gelditu nintzen. Nire asmoa zen Bartzelonara joatea, baina ez ninduten hartu. Iruñea nire bigarren aukera zen. Sanferminak zeudela eta zezenekin lotutako jai bat zela besterik ez nekien hiri honetaz, eta niri horrek ez zidan batere ilusiorik egiten, baina jendea ezagutu eta giroa gustatu zitzaidan. Hiri txiki, polit eta politizatua iruditu zitzaidan eta hori asko gustatzen zait.\nErasmusa bukatutakoan, lizentziatura urrutitik bukatu nuen Milango Unibertsitatean.\nGenero ikasketetara nola iritsi zinen?\nEuskara ikasten ari nintzela herri okupatu batean, Zazpen, barnetegi autogestionatu batean, lagun batek esan zidan doktoretza tesia egiteko bekak eskatzeko aukerak bazirela. Beka lortuta indarkeria matxista bikote barruan eta bazterketa soziala aztertu nituen. Geroztik ikerketak egiten ibili naiz talde eta proiektu desberdinetan eta baita nire kabuz ere, ikertzaile autonomo gisa. Hitzaldiak ematen ditut tarteka, niretzako jendearekin egoteko eta nire ikerketak zabaltzeko aukera bat delako.\nHorietako bat, orgasmo arrakalari buruzkoa, zentsuratu zizun Iruñeko Udalak joan den urtarrilean. Honek mesederik egin dizu?\nBai. Justu Enrique Maya alkateak nahi ez zuena gertatu zen. Emakumeen Etxea zabaldu berrirako zerbait prestatzeko proposatu zidaten, baina hitzaldia eman baino bi egun lehenago berdintasun teknikariak deitu zidan esateko bertan behera gelditu behar zela, udalean ez zutelako egoki ikusten. Sinestezina iruditu zitzaidan. Badakit hemen zenbait gauza zentsuratzen direla, baina normalean ezker abertzalearekin lotutakoak. Gaia zabaldu zen eta horren ondorioz egun batzuk beranduago Katakraken egin genuen hitzaldira jende piloa hurbildu zen. Aretoa mukuru betea eta jende asko kanpoan, sartu ezinean. Horrela sortu zen ere liburua egiteko ideia. Jendearen erreakzioa oso positiboa izan zen eta, gainera, orain berriki Nafarroako Auzitegi Administratiboak arrazoia kendu dio Mayari. Esan dio Navarra Sumari erakundeak ez direla bereak agintean egon arren.\nOrgasmo arrakala: nola jazartzen zaigun patriarkatua oheraino. Zertaz hitz egiten duzu mintzaldi honetan?\nOrgasmo arrakala paralelismo bat da soldata-arrakalaren kontzeptu askoz ezagunagoarekin.\nEmakumeek, sistematikoki eta egitura-mailako arrazoiengatik, gizonek baino gutxiago kobratzen dugu lan-merkatuan, eta egitura-mailako arrazoi berberengatik, sexu-harremanetan orgasmo gutxiago, edo horiek izateko aukera gutxiago, izaten dugu gizonek baino.\nOrgasmoen aldarrikapena ez da oso ohikoa…\nBai, hala da. Feminismoaz asko hitz egiten da, baina aldarrikapenen artean gehienetan gauza materialez aritzen gara: lan merkatuan dagoen desberdintasuna, soldata arrakala, emakumeen jardunaldi bikoitza… baina arlo sexuala guztiz baztertua gelditzen da. Bakarrik hitz egiten da sexuaz erasoei buruz ari garenean. Hauek, zalantzarik gabe, genero desberdintasun aferetan adierazpen bortitzenak dira, baina ez bakarrak.\nPatriarkatuak eragin oso handia du sexu harremanetan eta emakumeen plazerera iristeko modua baldintzatzeraino iristen da sistematikoki. Milioika datuk erakusten dute orgasmo arrakala existitzen dela. Datuen arabera, sexua duten hamar emakumetik bik ia inoiz ez dute orgasmorik. Eta beste datu bat: lau emakumetik hiruk, %75ak, ez dute beti orgasmoa izaten haien sexu harremanetan. Gizonen kasuan %28koa da, 2017an Belgika eta Holandan egindako ikerketa zabal baten arabera. Esan genezake, egun emakumeek koito bitartez orgasmoak izateko probabilitateak eta Iruñean Bilduren boto-emaile izatekoak, berdinak direla.\nDatuen aurrean orain arte nagusitu den ideia da orgasmoen falta emakumeen arazoa dela, baina nire tesia da arrazoiak baduela zerikusirik bizi garen egitura sozial eta patriarkalarekin eta ez kontu biologikoekin. Honen froga aurkitzen dugu, adibidez, AEBetan egin zuten ikerketa batean. Han galdetu zuten orgasmoez eta baita sexu orientazioaz ere, eta han garbi aski ikus zitekeen nola arrakala ikaragarria den heterosexualen artean, baina ia desagertu dela bereziki lesbianen artean. Zerbait gehiago dago hor. Ene ustez pertsonaren eraikuntzan bilatu behar da jatorria. Emakumeak beste batzuentzako izaki gisa eraikitzen dira, eta gizonak, aldiz, norberarentzako izaki gisa. Horrek azaltzen du emakumeek bestearen plazerari norberaren plazerari baino garrantzi handiagoa ematea. Eraikuntza arketipiko hori funtsezkoa da genero-sistema ulertzeko.\nEgoera hori ulertzeko beste elementu garrantzitsua koitozentrismoa da. Ikerketa piloak esaten du gauza bera: emakume gehienek, %80k, ez dute orgasmorik koitoan eta, aldiz, sexuaz saltzen diguten irudia bada koitoarena eta koito horietan emakume guztiek badituztela orgasmoak. Saltzen ari garen mezua da praktika erregina koitoa dela eta beste guztiak “aurrekariak”. Beraz, emakume gehienek dituzten orgasmoak praktika periferikoak dira.\nHau soilik ulertzen ahal dugu hemen dugun androzentrismotik. Gizonen begirada erdigunean jartzea da hori, baina gizonek plazera eta orgasmoak sentitzeko duten modua ezin zaio gizarte osoari aplikatu.\nAsaldagarria da batzuentzat orgasmoez hitz egitea?\nZalantzarik gabe. Eskuineko ideologia dutenen artean eta baita giro progresistetan ere. Giro progre hauetan orain askotan esaten da helburua ez dela koitoa lortzea, bidea baizik, eta orgasmoei hainbesteko garrantzirik ez zaiela eman behar. Diskurtso hau berez ez da okerra, baina ahaztu egiten du abiapuntuko errealitatea ez dela berdina. Ez diogu geure buruari galdetzen noren orgasmoak duen garrantzia eta argi dago baldintza berdinetan mundu guztiak nahiago duela orgasmoa izan. Plus bat da. Abiapuntuan berdintasuna dagoela itxurak egiten baditugu, aldaketa eragozten dugu. Kontuz, beraz: ez dezagun argumentario progre bat egin orgasmorik gabe gozatu ahal izateko.\nPlazeraren kontuetan, beraz, ez gara gehiegi aurreratzen, ezta?\nEz gehiegi. Ziurrenik gure amonek eta birramonek baino plazer handiagoa dugun arren, egoera honek duela 80 edo 100 urte baino sufrimendu handiagoa eragiten du gaur egun, orduan, emakumeen plazera ez baitzegoen aurreikusita, besterik gabe. Gaur egun, gizarte konplexuago batean bizi gara, eta, oraindik ere, putaegia izateko estigmak badira, eta, aldi berean, “frigidoa” ez izan eta ohean sexu-bonba bat izan beharraren presioa. Arrakastaren gizartean bizi gara eta orgasmorik ez duzunean, porrot egin duzula sentitzen duzu nolabait. Sufrimendu emozionala lehen baino askoz handiagoa da egun.\n25 urtetik beherako neskek astean bitan dute sexua, baina %33k soilik dituzte orgasmoak. Honen atzean dagoena patriarkatua da.\nHorregatik eta justiziarengatik gai honi garrantzia eman behar zaio. Barneratuta daukagu, niri ere gertatzen zait, honetaz hitz egitea fribolo samarra dela. Genero-indarkeriaz ari gara, soldata-arrakalaz… baina nork aldarrikatzen ditu orgasmoak? Ideia honen atzean dago guztien barruan bizi den izaki patriarkal txiki batek esaten diguna, funtsean, sexua ez dela emakumeentzat gizonentzat bezain garrantzitsua.\nZein da pornografiaren eragina?\nEz naiz pornoaren aurkakoa definizioz, baina gaur egun dagoen pornoa kakazaharra da. Bortitza eta basatia da, eta mezu kosifikatzaile bat saltzen du. Gainera, gero eta eskuragarriago dago. Arazoa ez da saltzen duten sexua ez dela erreala edo edertasun-kanonak ez direla benetakoak, non-nahi dauden kanon berberak direlako. Arazoa da bortitza dela eta imitatu egiten dela. Denborarekin eredu hori errealitatearekin bat ez datorrela ikusten duzunean, zure jarrera aldatzen duzu, baina 10 urtetik aurrera ikusitako porno basatiaren eragina suntsitzailea da. Pornoak ez du orgasmo arrakalarekin amaitzen laguntzen, baina ez da fokua hor bakarrik jarri behar, pornoak ez baitu laguntzen, baina igandeko filmek ere ez.\nDauden telesail guztiak irensten ditut eta denak koitozentrikoak dira. Orgasmo ezari buruz ez dugu hitz egiten. Gure esperientziak termino positiboetan baino ez ditugu aipatzen. Esaten dugu zeinen ongi atzoko larru jotzea, baina ez orgasmorik ez dugula izan. Denok gauza onak besterik ez baditugu partekatzen, sare sozialetako efektu bera sortzen da. Erakusleiho politak baino ez dira erakusten. Pertsonak gero eta bakartiago sentitzen dira, eta, horregatik, funtsezkoa da diskurtso publiko bat egotea. Bikaina da Mayaren zentsuraren ondorioz hitzaldiak egitea, liburua argitaratzea, elkarrizketak egitea… Horretaz hitz egin daiteke norberaren esperientzia pertsonalez derrigor hitz egin behar izan gabe. Hori oso garrantzitsua da hau guztia desmitifikatzeko eta horregatik pozik nago.\nDuela gutxi adineko emakumeek pairatzen duten genero indarkeriari buruzko ikerketa bat aurkeztu duzue. Zein zen asmoa?\nNafarroako Berdintasunerako Institutuak bultzatuta NUPen egin dugun lana izan da. Oso interesgarria eta beharrezkoa. Hau egin genuen ikusi genuelako inkestek diotela adineko emakumeek indarkeria matxista sufritzen dutela gazteek bezainbeste, baina hori ez dela jendartean ikusten. Nafarroan, aurtengo urtarriletik ekainera bitarteko genero-indarkeriaren salaketa guztien soilik %11,7 ziren 50 urtetik gorako emakumeek jarritakoak. Modu berean, baliabideak ematerakoan emakume edadetu oso gutxi daudela ikusi genuen. Emakume gazteak eta ume txikiak dituztenak dira indarkeria matxistaren ikerketen eta zerbitzuen jo puntua normalean. Jakin nahi genuen zer ari den gertatzen inon agertzen ez diren emakume horiekin.\nZer ezaugarri ditu adinekoen indarkeriak?\nBi indarkeria mota aztertu genituen, biak lotuta daude: alde batetik indarkeria sinboliko-estrukturala, jendartean gertatzen dena eta emakume guztiok pairatzen duguna, eta bestetik indarkeria zuzena, bikotean gertatzen dena. Biak oso garrantzitsuak dira. Emakume guztiok jasaten dugun indarkeria sexista adineko emakumeengan areagotu egiten da, gutxiespena eta inbisibilizazioa gertatzen baita orokorrean. Telesailetan, eleberrietan, telebistan… adineko emakumeak ez dira protagonistak izaten. Emakumeok 30 urtetatik gora, gutxi gorabehera, desagertzen hasten gara. Bizitza gehiena ikusezintasunean ematen dugu eta hori eragin emozional eta psikologikoak dituen izugarrizko indarkeria da. Horrekin lotuta emakumeok indarkeria estetiko itzela sufritzen dugu. Gazte garaian edertasun eredu lortezin baten presioa jasaten dugu eta adin batetik aurrera estrukturak esaten digu ezin garela jada erakargarriak izan. Gaztetasuna da emakumeon baliorik handiena. Gizonen kasuan hori ez da gertatzen. AEBetako presidentziarako lehian bi gizon zahar ikusi ditugu, baina hori ez zegoen diskurtsoan, eta ez da egon behar, baina emakumeak izan balira bai egongo zen, zalantzarik gabe. Duela gutxi hil zen Sean Connery. Noiz arte izan zen sex-symbol bat? Jendarteak indarkeria sinbolikoari aurre egin behar dio.\nEta nolakoa da bikote barneko indarkeria?\nIndarkeria psikologikoa da zabalduena. Eraso fisikoak ere badira, baina portzentaje baxuagoetan. Urteak pasa ahala indarkeria fisiko eta sexuala gutxitzen den heinean, bestea areagotu egiten da, gizarte osoan dagoen indarkeria bera.\nNola bizi dute indarkeria adineko emakumeek?\nAdina eta egoera kultural edo sozialaren arabera, desberdintasun handiak daude. Orokorrean esan daiteke genero rol tradizionalak ikasi zituztela. Haien gazte garaian ez zen indarkeria sexista, domestikoa baizik. Tokatzen zitzaizun gizonarekin konformatu behar zenuen. Onarpenaren kontzeptu kristaua ere oso barneratua dute, hori delako emakumea izateko modua. Egoera horretan oso zaila da pentsatzea gizon hori pikutara bidaltzeko eskubidea duzula. Harreman horretatik ateratzeko beranduegi dela pentsatzen dute kasu gehienetan. 60 urterekin jada horrela pentsatzen dute eta ez horrenbeste arrazoi biologikoengatik, baizik eta jendarteak pentsatzen duelako adin horretako emakume batek jada ezin duela ezer espero bizitza honetatik. Batzuetan seme-alabek ere ez dute amak ateratzea nahi egoera horretatik, kasu askotan egoismoagatik. Seme-alabek badakite amak alde egiten badu aitaren zaintza haien kontua izango dela. Emakume hauek bakardade eta babesgabetasun handia sentitzen dute. Beren bizitza alferrik galdu izanaren sentsazioa.\nKanal hauetan artxibatua: Sexualitatea | Iruñea


Funtzionamendua | Espainiako Senatua\nOsoko bilkura. Funtzionamendua\nAzken berrikuspena: 07/07/2020\nOso bilkura behar bezala deitutako senatari guztiek osatzen dute. Garrantzia handiko organo funtzionala da eta, horregatik, bertan erabakitzen dira prozedura gehienak, batez ere, legegileak. Gainera, Senatuko mahaia eta beste organo batzuetako kideak aukeratzen ditu, besteak beste, Konstituzio Auzitegikoak, Botere Judizialaren Kontseilu Nagusikoak eta Kontu Auzitegikoak, eta Diputatuen Kongresuarekin batera, baita Arartekoa ere.\nOsoko bilkurak, presidenteak mahaiarekin batera adostu eta Bozeramaleen batzordeak entzunda, finkatutako gai-zerrendarekin deitzen dira. Gobernuak gai bakarra gehi dezake lehentasunezko gai gisa. Saio horietan, Senatuko presidentea da buru eta bi presidenteordetako batek ordezka dezake xede horietarako. Presidente gisa, deliberazioak zuzendu, ordena mantendu eta, hala balegokio, diziplina-neurriak egokiak aplikatzen ditu.\nOsoko saioak publikoak dira, Senatuaren araudian zehaztutako kasu oso zehatzetan izan ezik. Akreditutako komunikabideak eta hiritar kopuru jakin bat joan daiteke. Telebistaz eta Internet bidez ematen dira eta euren grabazioak eta transkripzioak eskuragarri daude, oso-osorik, Saioen egunkarian.\nGai-zerrendan, normalean, gai hauek agertzen dira:\nAurreko bilkurako akta\nInterpelazioen ondoriozko mozioak\nHala dagokionean, beste gai batzuk gehitzen dira, beste organo batzuetako kideak hautatzeari buruzkoak, erregu-gutunak, bateraezintasunak...


Baita be, baita zera be - Bizkaieraren ataria\nBaita be, baita zera be\nBaita ere / Baita be esaldi hasieran ipinita sarriegi entzuten ei dirala-ta, kezkea sortu da. Kontu zaharra da hau berez. Irakasleek, gramatikariek eta idazleek euren jardunean sarri erabili izan dabena, bai teoria mailan, bai praktika mailan. Zer esan baita be, baita ere egitura horrezaz?\nJuntagailuak deritxoe holako berba eta egiturei gramatikan: eta, baita, ez, ezta, be/ere eta horrelakoei.\nBaita eta ezta juntagailu indartuak dira, batak baiezkako perpausan eta besteak ezezkakoan juntadurea berrindartzen dabenak. Gaztelaniaz también eta tampoco diran modu-moduan. Halan, esan nei baiezkako esaldi baten: «Ez bakarrik Peru agurtu eta beragaz berba egin; baita bazkaldu be egin dot beragaz». Eta ezezkako beste baten: «Kepagaz berba egin dinozu? Ez dot berbarik egin; ezta aurrean ikusi be ez dot egin».\nErreparua sortzen dauena baita bazkaldu be edo ezta ikusi be ordena horretan erabili beharrean, baita be eta ezta be dana batera erabiltea da.\nEgia da, berbaz sarri entzuten ditugula baita be edo ezta be, biak batera. Gaztelaniaz también eta tampoco egitura batuak dira gaur egun; ez ditugu tan bien edo tan poco berba bi legez erabilten, hitz alkartu finko baten eran baino, eta alkarketa lexikalizatu hori egitura arautua dogu. Baina euskeraz baita be eta ezta be berba bi banangoak dira, eta bildur naz gaztelaniatik sartu ete jakun biak bat egiteko jokera hori.\nZein da sintaxi egokia? Baita esaldi aurrean ipintea eta be/ere juntaduraz aurrekoari lotu nahi deutsagun esaldi-txatalaren ostean. Halan esango dogu: «‑Egun on, andrea. ‑Baita zuri be«. Baina ez genduke hain errez onartuko: Baita be zuri, erantzungo baleusku baiezkako esaldi horretan. Eta ezezka esan geinke: «Holakorik ez dot sekula entzun. Ezta entzun gura be«. Baina nekezago onartuko genduke esan edo entzutea: «Ez dot holakorik entzun, ezta be entzun gura».\nBaina idazle klasikoetara bagoaz, jokabide hau nagusi izan arren beharbada, beste erabilerea be badakusku.\n– Egitura banandua. Entzun daigun frai Bartolome idazle etxebarritarrak mandamentu baten gorabeheran dinoana: «Agindu onek artuten ditu bada bere azpian gizon ta emakume guztiak, bai kristinauak, bai erejeak, bai turkuak, bai jentilak, ta bai judeguak; ta baita geure buruak bere» (Ikasikizunak I). Dino: ta baita geure buruak bere, baina ez: *ta baita bere geure buruak.\n– Egitura batua, baita bere, Pedro Astarloaren honetan dakusku esaterako. Dino bere liburu baten sarreran: «Euretan aurkituko dabe arimazain euskaldunak, euren elextar edo feligresai predikadu bear deutsen ikasbidea. Baita bere kristinau euskaldunak zer jakin eta zer egin bear dabeen» (P. Astarloa UD I).\nBaina Pedro Astarloa durangoarrak berak be egitura banandua darabil gehienetan edo ia beti. Hurrengo esaldiotan esaterako: «Zer egin bear dozun zeure seme eta alabakaz; zelan azi bear dituzuzan, ez bakarrik berbeagaz; baita ejenplu onagaz bere» (UD I).\nEta hurragoko idazleetara bagatoz, egitura banandua da ereduzkotzat nagusitu dana. Kirikiñoren idatzietan, berbarako: “gauza guztiz ederrak esan ebazan; osasuna dala gauza bat, bera galdu arte ez dakiguna daukan balioa; osakuntzeak egiten dauela, ez bakarrik geixotasunari igesi eragin, baita gatxa ekarri leiken gauzea ondo ezagutu ta aldendu eragin bere bai.” (Abarrak).\nGomendiotzat banan erabiltera joko dogu: baita hau be, ezta hori be, eta baztertu egingo ditugu: *baita be hau edo *ezta be hori ereduko egiturak.\nSan Martinen bueltan hainbat errefrau dagoz. Eguraldiari lotuak dira batzuk: “San Martin, negue atzetik edo aurretik,...


Freecycle: objektuak aldatzea, isuri ez daitezen | Consumer\nFreecycle: objektuak aldatzea, isuri ez daitezen\nSare horretan, edonork truka ditzake doan era guztietako artikuluak Internet bidez, zabor kopurua murrizteko\nEgilea: Alex Fernández Muerza 2008-ko abuztuak 25\nBatzuentzat balio ez duena beste batzuentzat altxorra izan daiteke. Ideia horrekin, Freecycle sareak era guztietako objektuak doan trukatzeko aukera eskaintzen du Interneten. Sistema altruista ez ezik, ekologikoa ere bada: arduradunen arabera, horri esker egunero 300 tona zabor baino gehiago zabortegietara botatzea saihesten da.\nFreecycle Sarearen helburua, bultzatzaileen arabera, hau da: “opariak trukatzeko mundu-mugimendu bat sortzea, hondakin gutxiago sortzeko, baliabide preziatuak berreskuratzeko eta gure zabortegien gaineko zama arintzeko; horrela, gure kideek gero eta komunitate handiagoaren indarraz baliatzeko aukera izango dute”.\nBere arau nagusia objektuak doan eskaintzea da, eta legez kanpoko materialak edo sexuarekin lotutakoak salbu, hala nola helduentzako aisia, dena jar daiteke gainerako erabiltzaileen eskura. Hala, parte-hartzaile batzuek objektu bereziak jarri dituzte, hala nola zizare-kaxa bat, “artelanetarako galtzerdi zaharrak” edo bost pertsonarentzako bainuontzia, nahiz eta arruntena etxetresna elektrikoak, altzariak eta arropa izan.\nSare honen funtzionamendua oso erraza da. Erabiltzailea bere probintzia edo hiri berean bizi den erabiltzaile-taldearen foroetan edo posta-zerrendetan inskribatzen da. Horretarako, nahikoa da kide gisa alta ematea, doan, harremanetarako posta elektronikoa jarrita.\nFreecycle sareak 5.647.000 kide ditu, guztira, munduko 75 herrialde baino gehiagotako 4.566 taldetan.\nHorrela, erabiltzaileak oparitu nahi duen objektuaren berri eman ahal izango die gainerakoei, eta gainerako kideen iragarkiak ere jasoko ditu. Norbaitek horren berri jakin nahi duenean, iragarlea idatzi eta entrega- eta bilketa-xehetasunekin ados jarri besterik ez du.\nHalaber, erabiltzaileek iragarritako objektuen zerrendan nabiga dezakete, eta mezuak bidal ditzakete une horretan erabilgarri ez dagoen zerbait, aurkitzea zaila dena edo agortuta dagoena eskatzeko. Sistemaren erabilera egokia bermatzeko, boluntario batek kontrolatzen du talde lokal bakoitza.\nGaur egun, arduradunek diotenez, Freecycle Sareak 5.647.000 kide ditu, guztira, munduko 75 herrialde baino gehiagotako 4.566 taldetan banatuta. Estatu Batuak (jatorrizko herrialdea), Kanada, Erresuma Batua eta Frantzia dira erabiltzaile nagusiak.\nEspainian, sarea hazi egin da azken urteotan, baina oraindik ez dago oso hedatuta: hamazazpi probintziatan daude tokiko komunitateak, eta guztira 2.654 kide dituzte. Madril, Bartzelona eta Valentziako erabiltzaileek, ordena horretan, talde ugarienak osatzen dituzte, eta, kasu batzuetan, blogak eta posta-zerrenda zehatzak dituzte.\nAlde horretatik, bere hiri edo probintzian Freecycle komunitaterik aurkitzen ez badu, interesdunak beste bat sortzeko eska diezaieke arduradunei.\nNola sortu zen eta nola kritikatu zituen sustatzaileak\nFreecycle Sarea irabazi-asmorik gabeko erakunde pribatua da, eta Arizonan (AEB) du egoitza, baina nazioartera iristen da. 2003an sortu zen ideia, Tucson-en (Arizona) hondakinen murrizketa sustatzeko RISE irabazi-asmorik gabeko erakundearen proiektu gisa. Deron Beal arduradunak mezu elektroniko bat bidali zien 40 laguni eta hiri horretako GKEen zerrenda bati, sistema babestu eta zabal zezaten.\nImagen: Jon Bennett 2005ean, Bealek Sarerako lehen laguntza ekonomikoa onartu zuen, Waste Management konpainiaren 130.000 dolarrekoa, eta horrek komunitateko kide batzuen kritikak eragin zituen, enpresa-interesetarako lagapentzat hartu baitzuten. Gero, Googleren iragarkiak sartzeak edo diru-laguntza gehiago jasotzeak, erabiltzaile batzuen artean haserrea eragin du, haien ustez irabazi asmorik gabeko printzipioen aurkakoa baita.\nAlde horretatik, modu eskuzabalean laguntzen duten boluntarioek osatzen dute komunitatea, nahiz eta irekita duen dohaintza-kanal bat edo denda txiki bat, kamiseta, poltsa edo edalontziekin, sarearen logoarekin.\nAurkari batzuek nepotistatzat ere hartzen dute, haren zuzendaritzak Beal eta haren hainbat senide eta lagun hartzen baititu. Era berean, kritikatu egin da “Freecycle” izena erabilera mugatuko marka erregistratua izatea; hain zuzen, arduradunek posta-taldeak ezabatzeko eskatu dute, arauak hausteagatik.\nBestalde, haren sortzaileak salaketen alde egiten du, esanez Freecycle printzipio altruista eta ekologiko berak sustatzen jarraitzen duela, eta beharrezko trantsizio-neurriak direla hazkundea bermatzeko.\nAntzeko beste sistema batzuk\nFreeSharing Sarea 2005ean sortu zen, Freecycle ordezkatzeko, hain zuzen, Hego Carolinako herritar baten, Eric Burkeren, eskutik, harekin pozik ez zegoen erabiltzaile-talde batek. Gaur egun, FreeSharing-ek, bere arduradunen arabera, 400.000 kide inguru ditu, tokiko 900 taldetan banatuta, batez ere AEBetan. eta Kanada, munduko beste herrialde batzuetako erabiltzaileekin, gutxiengoekin, besteak beste Espainia.\nFrecycle eta FreeSharingez gain, Interneten antzeko truke-ekimenak aurki daitezke, dela edozein motatako objektuekin, dela zehatzagoekin, hala nola Dig N’ Swap, arropan espezializatua.\narduradunak erabiltzaileak freecycle-eu miembros-eu objetos-eu\nEtxe berdeen programa\nUpcycling: hondakinak baliozko objektu bihurtzea\nMeloi, indioilar eta bestelako produktu bitxiekin egindako bioerregaiak


Hezur periodontalen galeren birsortzea - Gorosabel Dental\nHazkunde faktoreetan aberatsa den plasma (PRGF)\nEsposizio gutxi duen erradiologia digitala\nDiagnostiko digitalerako softwarea\nAho sedazio kontzientea\nHortzen kanpoko zuritzea\nPrebentzioa eta higienea\nAurreko banakako inplantea\nAtzeko banakako inplantea\nErrehabilitazio finko emergentea\nHibridoa. Berehalako karga\nInplanteen gainean zementatutako protesi finkoa\nGainera igotzen den hortzeria\nPeriodontzia, hantura ezabatzeko tratamendu periodontala\nPeriodontzia kirurgia mukogingibala\nHezur periodontalen galeren birsortzea\nIrten gabe gelditu diren hortzen ateratzea (extrakzioa)\nFrenektomia (1. kasua)\nHortzen barneko zuritzea\nBeheko ebakortzen endodontzia\nBeheko atzeko hagina\nDisziplina ortodontzia 1\nDiziplina anitzeko kasuak >\nIkus-entzunezkoak eta audioa\nGorosabel Dental > Hezur periodontalen galeren birsortzea\nHezur periodontalen galeren birsortzea:\nMugikortasuna duen beheko letaginean, hezur galketa bertikala duen kasu bat da. 10mm-tako poltsa periodontala dauka.\nKirurgia eginez, plasma (PRGF) eta biomaterial batekin ingurua regeneratuko dugu. Emaitza erradiografietan ikus dezakegu, denbora igaro arren iraunkorra dena. Hagina ateratzea ekiditeko egindako tratamendua izan da, kasu honetan hagin hau mantentzea garrantzitsua zelako.